text:
21Hee, lena setšhaba sa go hloka dihlong, gopodišišang tše le di dirago 2pele ga ge Modimo a le dira se a ikemišeditšego sona, pele Letšatši la Kahlolo le fihla mme lena le tšhungwa ke kgalefo ya Modimo go swana le mooko ge o fišwa ke mollo,2:2 “pele ga ge Modimo ... mollo” Seheberu ga se kwagale gabotse. pele letšatši la pefelo ya gagwe le le fihlela. 3Nyakišišang thato ya Morena, lena baikokobetši bohle ba mo nageng ba le phethago ditaelo tša gagwe. Dirang tše di lokilego gomme le ikokobetše pele ga Morena. Mohlomongwe le ka phephišwa kotlo ka letšatši la kgalefo ya gagwe.
4
Jer. 47:1-7
Hes. 25:15-17
Joele 3:4-8
Amose 1:6-8
Sak. 9:5-7
Motseng wa Gasa go tla tšhabja, Ashkelone e tla ba marope, batho ba Ashdode ba tla rakwa mosegare wo monana, le motse wa Ekrone o tla thubja. 5Le hwile, lena Bafilista le dulago lebopong la lewatle. Morena o šetše a le ahlotše, lena badudi ba Kanana, naga ya Bafilista. O tla le feleletša, gwa se šale le o tee wa lena. 6Naga ya lena ye e bapilego le lewatle e tla fetoga meraka ya badiša le mašaka a dihuswane. 7E tla ba ya mašaledi a batho ba Juda. Ba tla fudiša mehlape ya bona gona moo, gomme ba robala ka dintlong tša Ashkelone. Morena Modimo wa bona o tla ba hlokomela, a ba atla gape.
8
25:10-12
Jer. 48:1-47
49:1-6
Hes. 21:33-37
25:1-11
Amose 1:13-15
Morena Ramaatlaohle o re: “Ke kwele batho ba Moaba le ba Amone ba rumola setšhaba sa ka ba se roga, ba bile ba ikgantšha ba re ba tla thopa naga ya sona. 9
Ke ikana ke le Modimo yo a phelago wa Israele gore Bamoaba le Baamone ba tla fedišwa bjalo ka badudi ba Sodoma le ba Gomora. Dinaga tša bona e tla ba felo ga ditshehlo le meepo ya letswai le leganata go ya go ile. Mašaledi a setšhaba sa ka a tla ba hula, a ba amoga naga.”
10Ke ka mo batho ba Moaba le ba Amone ba tlago otlelwa boikgantšho bja bona ka gona. Ba tla otlwa ka ge ba rogile setšhaba sa Morena Ramaatlaohle, ba bile ba itheta ba re ba tla se fenya. 11Go bona Morena o tla šiiša. O tla fediša medingwana yohle ya lefase, ya ba gona ditšhaba tšohle tša mabopong a lewatle di mo khunamelago, bangwe le bangwe nageng ya bona.
12
Le lena Baetopia, Morena o tla le bolaya ka tšhoša.
13
14:24-27
O tla otla naga ya Asiria ka leboa a e fediša. Motse wa Ninibe o tla o fetoša marope le lesehla, lehlokameetse. 14Ke mo go tlago robala mehlape ya diruiwa le diphoofolo tša mehutahuta. Maribiši a tla robala dikokwaneng tša wona, a lla mafasetereng; magokobu2:14 Diphetolelo tše dingwe tša kgale di re “magokobu” Seheberu se re “lešoka”. a tla re gwaa, gwaa, direpoding. Dikota tša mesedere tša meago ya wona di tla be di hlomotšwe. 15Ke tšona tše di tlago hlagela motse woo badudi ba wona ba dulago ba iketlile le gona ba bolokegile. Batho ba gona ba bona nke motse wa bona o feta metse yohle ya lefase. E tlilo ba lefelo le le ngadilwego, letšaba la diphoofolo tša lešoka. Bafeti bohle ba tsela ba tla o kgotsa ka molodi, ba šikinya dihlogo.


c: text/html

text:
NgwathelanangActions
- ${title}
Ngwathelanang
Matlafatso Ya Moswa
Lehono le mo go karolwana ya rena ya Matlafatšo Ya Moswa, re go fa lengwalo leo, le ka fetolago bophelo bja moswa.
Mongwadi: Ralph Onuche
Morulaganyi, Mofetoledi le monwgadi wa tše dingwe tša ditemana: Koketšo Motau
"Morwa waka yoo a rategago.
Ke rata go tseba gore, goreng ke hlokofetše ke dila mola ke ena le morwa wa go swana le wena?
Morwa ke ratile go, gošegofatša pele ke hlokofala, eupša ga bjale ke sepetše le ditšhegofatšo tšaka.
Dijo tšaka tša difihlilo, matena le dilalelo, ebe ele tlhotlo ye kgolo go nna ge kebe ke sa phela, eupša o šomišitše mašeleng a mantši kudu gore go apeiwe mehuta ka moka ya dijo, dinama le mehutahuta ya dino ka tšatši laka la poloko.
Morwa, o kgethile go tšhela setopo saka ka senkgišabose le setlolo sa go bitša mašeleng a godimo, mola ge kebe ke sa phela kebe tlola ka eretse.
O apešitše setopo saka diaparo tša maemo a godimo tša go bitša, mola gobe gole boima go wena go nthekela motatetša goba tšejana.
Ge setopo saka sebe se le bolotabahu, obe o etla go mpona kgafetšakgafetša. Go reng o kgathala ka setopo saka, go feta ge kebe ke sa ja melatša?
Sa go nkwiša bohloko le go feta ke gore o beile setopo saka ka gare ga lepokisi la dira ga di bonwe, la go bitša bitšibitši, mola kebe ke dula ka gare go letlema ge kebe ke sa phela. Go reng?
Ge obe o sale ngwana, kebe ke ikuna dijo go netefatša gore o ja la mpanapalega, ka apara kgare ye tee go netefatša gore o hwetša diaparo tša maleba, tše mmalwa.
Kebe ke nagana gore o tlo ntlhokomela ge ke tšofetše, kgane kebe ke iphora kage mogologolo are ka hlagolela leokana.
Ke rile go robala bjo bogolo boroko, wa feleletša letlema laka, wa reka phahlo ye mpšha ya manobonobo wa botsefatša legae laka ka matšatšinyana fela.
Naa se, ke ge ore o se direla gore o seke wa segwa ke bašomimmogo ka wena, le bagwera bagago ba maemo a godimo?
Go reng o sa tlogele tšohle ka fao di bego di le ka gona ge kebe ke sa phela?
Nna ga ke tsebe, karabo e tsebjwa ke wena.
Go ye nngwe ya dikgare o ngwadile gore "Mme kea go rata, robala ka khutšo" - mola kamo ke hlokofetše ka pelo yeo o robegilego.
Ge ke ruma, ere ke go gopotše morwa. Ke ngwadile se, go go botša gore ga gona motho yoo a ratago ngwana bjalo ka mme.
A Modimo wa lešoko a go swarele!"
ADVERTISEMENT
Ka DifokengActions
- ${title}

robotstxt: allowed

filter: keep


text:
221Ge Morena a phološitše Dafida go Saulo le manabeng a gagwe ka moka, Dafida a mo opelela kopelo ye:
2Morena ke setšhabelo sa ka;
ke sebo sa ka le mophološi wa ka.
3Ke Modimo wa ka le botšhabelo bjo ke tšhabelago go bjona.
Ke kotse ya ka,
ebile ke montlhabanedi,
ke bokhuto bja ka.
Ke yena botšhabelo bja ka le mophološi wa ka,
o mphološa dintweng.
4Ke bitša Morena yo a lebanwego ke go tumišwa,
a mphološa manabeng a ka.
5Ke be ke dikaneditšwe ke maphoto a lehu,
ke tšhošwa ke tahlego nkego mafula.
6Ke be ke rarilwe ke ditlemo tša bodulabahu,
mme ke theilwe ka melaba ya lona lehu.
7Tlalelong yeo ya ka ka bitša Morena,
ka bitša Modimo wa ka.
A kwa lentšu la ka a le Tempeleng ya gagwe;
a theetša ge ke mo llela.
8Lefase la šišinyega, la thothomela,
metheo ya legodimo ya reremela, ya tekateka,
ka gobane Modimo o be a befetšwe.
9A thuntšha muši wa dinko,
molomong wa gagwe gwa lauma kgabo,
magalamahubedu a tšhologa go yena.
10A sekamiša legodimo a theogela fase,
maru a masomaso a le ka fase ga maoto a gagwe.
11O fofile a rwelwe ke mokerubi,
a bonwa a le diphegong tša phefo;
12a ipipeditše ka leswiswi;
a dikaneditšwe ke marumaso a a tletšego22:12 Diphetolelo tše dingwe tša kgale di re “a a tletšego” Lebelela Pes. 18:11. Seheberu ga se kwagale gabotse. meetse.
13Mo seetšeng sa go tšwa go yena gwa tšwa magadima.
14Morena a kidimetša legodimong,
gwa kwala lentšu la Ramadulagodimo.
15A betša mesebe ya gagwe a šwalalanya manaba a gagwe;
a bekentšha magadima,
a ba tšhoša ba tšhaba.
16Lebato la lewatle la šala molaleng,
metheo ya lefase ya apoga ge Morena a kgala manaba a gagwe,
mme a ba tšubotla ka ledimo.
17Morena a obelela ka letsogo a le godimo a ntshwara;
a nkinola bodibeng.
18O mphološitše manabeng a ka a maatla le go bantlhoi bohle –
ba be ba mpheta kudu ka maatla.
19Mola ba ntlhasela ke ile ka ba bothateng,
eupša Morena ya ba lehlotlo la ka.
20O ile a nntšha kotsing;
a mphološa ka gobane ke be ke mo kgahla.
21Morena o mputsa go ya ka go loka ga ka;
o a ntšhegofatša ka gobane ga ke ne molato.
22Ke obametše melao ya Morena;
ga se ka hlanamela Modimo wa ka.
23Ke phethile melao ya gagwe ka moka;
ga se ka nyatša ditaelo tša gagwe.
24O tseba gore ga ke na phošo,
le gore ke ithibetše go dira tše mpe.
25Morena o mputsetša go loka ga ka,
ka ge a bona go se phošo ye ke e dirilego.
26Wena, Morena, o botegela bagoboti,
ebile o lokela bao22:26 Mohlomongwe go swanetše go balwa “bao”. Lebelela Pes. 18:25. Seheberu se re “ba ba tlilego”. ba lokilego.
27O hlweketše bao ba hlwekilego,
mme go baikaketši o itira moikaketši.
28O phološa baikokobetši,
o kokobetša baikgantšhi.
29Wena, Morena, o lebone la ka;
o raka leswiswi le le ntikaneditšego.
30O mpha maatla a go hlasela manaba a ka,
le a go tshela morako wa motse wa bona.
31Ditiro tša Modimo yo di lokile kudu,
mantšu a gagwe a hlwekile.
O bjalo ka kotse go bohle bao ba nyakago a ba šireletša.
32Morena a le noši ke Modimo;
Modimo a nnoši ke setšhabelo sa rena.
33Modimo yo ke botšhabelo bja ka bjo maatla;
o nthuša22:33 Mohlomongwe go swanetše go balwa “o nthuša”. Lebelela Pes. 18:32. Seheberu ga se kwagale gabotse. go phela ke se na bosodi.
34
O nkgontšha go kitima bjalo ka tshephe;
o nkemiša ke fentše kua mebotong.
35O nthuta go lwa
gore ke tle ke šomiše mosebe wo maatlamaatla.
36Wena, Morena, o a ntšhireletša wa mpoloka;
ka thušo ya gago ke na le seriti.
37O nkgontšhitše go tšhabela manaba a ka,
gomme ga se ka thetšwa.
38Ke lelekiša manaba a ka ka a fenya;
ga ke gome ke sešo ka a feleletša.
39Ke a ba kgitla mme ga ba kgone go tsoga;
ba rapalala pele ga ka.
40O mpha maatla a ntwa,
wa nkgontšha go fenya manaba a ka.
41O dira gore manaba a ka a tšhabe pele ga ka,
le gore ke feleletše bantlhoi.
42Ba takataketša mahlo,
eupša ba hloka molamoledi;
ba llela Morena,
eupša ga a ba fetole.
43Ke a ba šilaganya ba fetoga lerole;
ke a ba šilašila ka ba gataka bjalo ka leraga mekgotheng.
44O mphološitše diphapanong tša setšhaba sa ka,
wa ntšhireletša gore ke tle ke buše ditšhaba;
setšhaba se ke bego ke sa se tsebe bjale ke sa ka.
45Bašele ba ithapeletša go nna;
ge ba ekwa ke bolela, ba a ntheetša.
46Ba nolega moko gomme ba tšwa dibong tša bona ba thothomela.22:46 Mohlomongwe go swanetše go balwa “ba tšwa ... thothomela”. Lebelela Pes. 18:45. Seheberu se re “ba tla dibong tša bona ba itokišeditše go lwa”.
47Morena o a phela!
Tumišang mošireletši wa ka!
Godišang Modimo mošireletši yo a mphološitšego!
48O ntefeletša manabeng a ka;
o mphenyetša ditšhaba,
49gomme o mphološa manabeng a ka.
Wena, Morena, o gafela manaba a ka diatleng tša ka,
wa mphološa banneng ba dintwa.
50
Ka gona ke go reta gare ga ditšhaba;
ke go opelela ditumišo.
51Modimo o kgontšha kgoši ya gagwe go fenyetša manaba a gagwe sa ruri;
o rata Dafida, motlotšwa wa gagwe,
le ditlogolo tša gagwe go ya go ile.


text:
1491Retang Morena!
Opelelang Morena sefela se sefsa;
opelang sereto sa gagwe le le phuthego ya ba ba mmotegelago.
2Baisraele a ba thabele Mmopi wa bona;
ba Sione a ba gobele Kgoši ya bona megobo;
3a ba mo rete ba opela;
ba mo opelele ba letša meropa le dikgapa.
4Gobane Morena o kgahlwa ke tšhaba sa gagwe;
baikokobetši o ba godiša ka go ba phološa.
5Ba ba mmotegelago a ba hlalale ba mo godiše;
a ba mo thabele ba le malaong a bona.
6A ba mo rete ba goeletša,
ba swere tšhoša tša magalemabedi
7go itefeletša go baditšhaba;
go otla merafe e šele,
8le go bofa dikgoši tša bona ka diketane,
le babuši ba bona ka ditshipi,
9le go ba otla ka mo go laetšego Modimo,
ya ba gona go godiša bohle ba ba mmotegelago.
Retang Morena!


text:
Go tsebišwa moopediši gore e opelwe e letšwa ka diletšo tša metato ye seswai.
61
Morena, hle, o se nkgale o befetšwe;
o se nkotle o nkgalefetše.
2Ntšhokelwe Morena,
gobane ke fedile maatla.
Mphodiše, Morena, gobane bolwetši bo nthenne ditho la go hwa.
3Nna ke ikwa ke hlakahlakane e le ruri.
Na o tla diega go fihlela neng, Morena?
4Boa, o ntlhakodiše, Morena;
etla o mphološe lehung ka leratorato la gago.
5Kua boyabahu ga o gopolwe ke motho;
kgane ke mang yo a go tumišago bodulabahu?
6Nna ke lapišitšwe ke mefegelo ya ka;
mosamelo wa ka ke o thapiša mašego ohle ka meokgo;
malao a ka ke a kolobiša ka dikeledi.
7Mahlo a ka a fifatšwa ke mahloko;
a gohlomeditšwe ke ge ke atetšwe ke manaba.
8
Luk. 13:27
Ntlogeleng, bakgopo bohle tenang,
gobane sello sa ka Morena o se kwele.
9O nkwele ge ke mo llela,
gomme o tla mpha se ke se kgopelago.
10Manaba a ka ohle a tla inyatša a tšhogile kudu;
a tla goma le semeetseng a jewa ke dihlong.


text:
NgwathelanangActions
- ${title}
Ngwathelanang
#Okgonne bjang: Mahlatse Mailula
Mahlatse Mailula gotšwa Seshego ka Limpopo ore le ge go kaba le mathata a ikonomi bjang goba bjang, yena akase tšhoge kudu ka lebaka la gore o fihleletše toro ya gagwe ya go dira 'Cheese'
Mahlatse Mailula gotšwa Seshego ka Limpopo ore le ge go kaba le mathata a ikonomi bjang goba bjang, yena akase tšhoge kudu ka lebaka la gore o fihleletše toro ya gagwe ya go dira 'Cheese' ka Limpopo.Mahlatse (30) elego sealoga Tshwane University of Technology (TUT) o šetši a ile a šoma le National Youth Development Agency gammogo le dipanka tše mmalwa ka Afrika Borwa go bea naga malekelekeng.
ADVERTISEMENT
Ka DifokengActions
- ${title}


text:
NgwathelanangActions
- ${title}
Ngwathelanang
#Okgonnebjang: Ramasela Matsemela
Ramasela Matsemela o re botša gore o kgonne bjang
Lekgarebe la go ema ka maoto go tšwa Mokopane Ga Madiba le ikhweditše le lebane le bokamoso bjo bontsho morago ga go palelwa ke go hwetša kgrata (degree) ya pharmacy le ka gae ba thoma go sehlefatša melomo ka lebaka la gore ba tshepile yena. Ramasela Matsemela oile a tla ka kgopolo ya go paka marotho gore ba lapa la gagwe ba dule ba thabile le yena kgone go hlola mešomo . Re nyaka gokwa gore o Kgonne bjang. #TFMDitlalemeso
ADVERTISEMENT
Ka DifokengActions
- ${title}


text:
121Banna ba kgoro ya Efraime ba ile ba rapa dira; ba tshela noka ya Jordane ba fihla Tsafone, gomme ba re go Jefta: “Ke ka lebaka lang o tshetše mollwane wa lwa le Baamone ntle le go re bitša gore re ye le wena? Re tla go tšhumelela ka mo ngwakong wa gago!”
2Eupša Jefta a re go bona: “Nna le setšhaba sa ka re ile ra fapana kudu le Baamone. Ke ile ka le bitša, eupša la se ke la tla go mphološa diatleng tša bona. 3Ge ke bona le sa tle, ka ipea kotsing ya lehu ka tshela mollwane go yo lwa le bona, gomme Morena a ba gafela diatleng tša ka. Bjale le reng le etla go lwa le nna?” 4Ke moo Jefta a kgobokantšego banna ka moka ba Gileade, a lwa le banna ba kgoro ya Efraime mme a ba fenya. Baefraime ba be ba ile ba re: “Lena Bagileade le le dulago gare ga Baefraime le Bamanase, ke lena batšhabi kgorong ya Efraime!” 5Gore Baefraime ba se ke ba tšhaba, Bagileade ba ile ba thopa madibogo a Jordane. Ge Moefraime yo a bego a leka go tšhaba a kgopela tumelelo ya go tshela, banna ba Gileade ba be ba mmotšiša ba re: “A o Moefraime?” Ge a be a ka re: “Aowa,” 6ba be ba mmotša ba re: “Nke o re ‘Shibolete’.” Fela yena o be a re “Sibolete”, ka gobane o be a sa kgone go bitša lentšu leo gabotse. Ke moo ba bego ba mo swara ba mmolaye fao go le lengwe la madibogo a Jordane. Mehleng yeo go ile gwa bolawa Baefraime ba dikete tše masome a mane le tše pedi.
7Jefta o ile a eta Baisraele pele mengwaga ye e selelago. Ka morago ga moo a hwa, gomme a bolokwa motseng wa gabo kua12:7 Phetolelo ye nngwe ya kgale e re “motseng wa gabo kua” Seheberu se re “metseng ya”. Gileade.
8Ge Jefta a hwile, Ibetsane wa Betlelehema o ile a eta Baisraele pele. 9O be a na le barwa ba masome a mararo le barwedi ba masome a mararo. Barwedi ba gagwe o ile a ba nyadiša banna bao e sego ba kgorwana ya gagwe, gomme a yo tšea basetsana ba masome a mararo dikgorwaneng tše dingwe gore ba tle ba nyalwe ke barwa bao ba gagwe. Ibetsane o ile a eta Baisraele pele mengwaga ye e šupago. 10Ka morago ga moo a hwa, gomme a bolokwa Betlelehema.
11Ge a hwile, Elone wa kgoro ya Sebulone a eta Baisraele pele mengwaga ye lesome. 12Ka morago ga mo a hwa, gomme a bolokwa kua Ayalone, nageng ya Sebulone.
13Ge Elone a hwile, Abdone, morwa wa Hilele wa Piratone, a eta Baisraele pele. 14O be a na le barwa ba masome a mane le ditlogolo tše masome a mararo bao ba bego ba sepela ka dipokolo tše masome a a šupago. Abdone o ile a eta Baisraele pele mengwaga ye seswai. 15Ka morago ga moo a hwa, gomme a bolokwa Piratone, nageng ya Efraime ya dithaba ya Baamaleke.


text:
231Kgoro yela ka moka ya emelela ya iša Jesu go Pilato, 2ba fihla ba mmega ba re: “Motho yo re mo hweditše a timetša setšhaba sa gaborena, a re ba se ke ba ntšhetša Kesare metšhelo, a bile a re ke yena Mesia, ke yena kgoši.”
3Pilato a mmotšiša a re: “Kgane ke wena kgoši ya Bajuda?”
Jesu a mo fetola ka go re: “O a bolela.”
4Pilato a botša baprista ba bagolo le lešaba la batho a re: “Nna motho yo ga ke mmone molato.”
5Ya ba gona ba phegelelago le go feta ba re: “O ferekanya setšhaba nageng yohle ya Bajuda. O thomile kua Galilea gomme bjale o tlile mo.”
6Pilato ge a ekwa ba bolela ka Galilea, a ba botšiša gore na kgane ke Mogalilea. 7Ge a ekwa gore ke wa selete se se bušwago ke Heroda, a mo romela go Heroda yo le yena mehleng yeo a bego a le Jerusalema. 8Heroda ge a bona Jesu a thaba kudu, ka gobane o be a šetše a kwele ka ga yena gomme e le kgale a nyaka go mmona. O be a holofetše gore o tla bona Jesu a dira mohlolo. 9A mmotšiša ditaba tše dintši, fela Jesu a se fetole selo. 10Baprista ba bagolo le boramangwalo ba ema ba mmega ba gaketše. 11Heroda le bahlabani ba gagwe ba mo gegea ba mo kwera. Ba mo apeša kobo ya mabaibai, ba mmušetša go Pilato. 12Go tloga ka lona tšatši leo Heroda le Pilato ya ba bagwera, etšwe pele ga moo ba be ba sa kwane.
13Pilato a kgoboketša baprista ba bagolo le a mangwe maloko a Kgorokgolo ya Bajuda le lona lešaba, 14a re go bona: “Le tlišitše motho yo mo go nna la re o timetša setšhaba. Ke mo sekišitše mo pele ga lena, gomme le e tee ya tše le mmegago ka tšona ka se e hwetše. 15Heroda le yena ga se a mmona molato, ka gore o mmušeditše mo go rena. Ruri, ga go se motho yo a se dirilego se se mo dirago gore a lebanwe ke go bolawa. 16Ka gona ke tla laela gore a re go bethwa ka tshelane a lokollwe.”23:16 Dingwalwakaseatla tše dingwe di tlaleletša ka temana 17 ye e rego “Ka Monyanya wa Paseka Pilato o be a swanetše go ba lokollela mogolegwa o tee.” Lebelela Mar. 15:6.
18Lekoko lela la goa mmogo la re: “Mmolaye! O re lokollele Barabase!” 19Gape Barabase yo o be a lahletšwe kgolegong ka ge a be a badilwe le bahlolampherefere motseng wa Jerusalema, e le mpherefere woo go wona go bego go bolailwe motho.
20Pilato, ka ge a be a nyaka go lokolla Jesu, a hlaboša lentšu a ba kgopela gape. 21Eupša bona ba fela ba goeletša ba re: “Mmapole sefapanong! Mmapole sefapanong!”
22A ba botšiša la boraro a re: “E le gore o sentšeng? Gape nna ga se ka hwetša a dirile se go lebanego gore a ka se bolaelwa. Ka gona ke tla laela gore a re go bethwa ka tshelane a lokollwe.”
23Bona ba fela ba goeletša ba re a bapolwe sefapanong ba ba ba tšwelela. 24Pilato a ahlola Jesu ka mo ba kgopelago ka gona. 25A lokolla motho yo ba mo nyakago, yena yola a bego a lahletšwe kgolegong ka lebaka la mpherefere le polao, gomme a ba gafela Jesu gore ba dire ka yena se ba se nyakago.
26Ya re ge ba tloga le Jesu, ba swara monna yo mongwe wa Sirene yo leina la gagwe e bego e le Simone, a etšwa mašemong a eya motseng. Ba mo athiša sefapano sa Jesu, ba re a mo šale morago.
27Jesu a ya a latetšwe ke lešaba le lentši la batho, leo gare ga lona go bego go na le basadi ba ba bego ba ithwele megono ba mo llela. 28A retologela go bona, a re go bona: “Lena basadi ba Jerusalema, se lleleng nna; iteleleng, le llele le bana ba lena! 29Gobane matšatši a etla ao ka ona batho ba tlago re: ‘Ba mahlatse ke basadi ba baopa, le ba ba sego ba ka ba belega, goba ba nyantšha!’ 30
Kut. 6:16
Ke mohla batho ba tlago botša dithaba ba re: ‘Re weleng godimo!’ ba botša meboto ba re: ‘Re khupetšeng!’ 31Gobane ge legong la moketla ba le dira tše, le le omilego lona ba tla le dirang?”
32Le ba bangwe banna ba babedi ba dikebeka ba gapša gore ba yo bolawa le Jesu. 33Ge go fihlwa felo mo go bitšwago “Legateng”, ba bapola Jesu sefapanong. Ba bapola le dikebeka tšela tše pedi, se sengwe sa ba ka letsogong la go ja, se sengwe ka go la nngele. 34
Jesu a re: “Tate, ba lebalele, gobane ga ba tsebe se ba se dirago!”23:34 Dingwalwakaseatla tše dingwe ga di na mantšu a “Jesu a re: ‘Tate, ba lebalele, gobane ga ba tsebe se ba se dirago!’ ”
Ba abelana diaparo tša gagwe ka go tema. 35
Batho ba be ba eme moo ba lebeletše ge maloko a Kgorokgolo ya Bajuda le ona a mo kodutla a re: “O hlakodišitše ba bangwe; a a itlhakodiše ge, ge eba ke Mesia yo Modimo a mo kgethilego!”
36
Bahlabani le bona ba mo kwera ba mmatamela, ba mo fa beine ye bodila, 37ba re: “Ge o le kgoši ya Bajuda, itlhakodiše!”
38Ka godimo ga hlogo ya gagwe go be go ngwadilwe go re: “Yo ke Kgoši ya Bajuda.”
39Yo mongwe wa dikebeka tšela di bego di bapotšwe moo a mo nyefola a re: “Ge o le Mesia, itlhakodiše, le rena o re hlakodiše!”
40Yola yo mongwe a mo kgala a re: “Kganthe ga o tšhabe Modimo, le ge o otlwa bjalo ka yena? 41Rena go re lebane, ka gobane re otlelwa se se swanelago tše re di dirilego, eupša yo yena ga go phošo ye a e dirilego.” 42Ke moka a re go Jesu: “Morena, o nkgopole mohla o thoma go buša.”
43Jesu a mo fetola a re: “Ruri, ke go botša gore lehono o tla ba le nna paradeising.”23:43 “paradeising” Lentšu le mo le ra legodimo.
44-45
E rile ka nako ya mosegare wo mogolo letšatši la fifala, naga ka moka ya aparelwa ke leswiswi go fihla ka nako ya boraro mathapama. Seširo sa ka Tempeleng sa gagoga ka bogare. 46
Jesu a goelela kudu a re: “Tate, ke gafela moya wa ka diatleng tša gago!” A re go realo a ikhwela.
47Molaodi wa bahlabani ba lekgolo ge a bona tše di diregilego a re: “Ka nnete motho yo e be e le moloki!” Go realo ya ba gore o tumiša Modimo.
48Batho ka moka ba ba bego ba kgobokane moo go tlo bogela, ba rile go di bona ba boela magae ba hlomogile pelo. 49
Bohle ba ba bego ba tsebana le Jesu, gotee le basadi bale ba go tla le yena ge a etšwa Galilea, ba be ba eme kgojana ba lebeletše.
50-51Go be go na le monna yo mongwe yo leina la gagwe e bego e le Josefa wa go tšwa Arimathea, e lego motse wo mongwe wa Bajuda. Yena e be e le monna wa go loka, wa morapedi, yo a bego a letetše go bona mmušo wa Modimo o hlongwa. Le ge e be e le wa Kgorokgolo ya Bajuda, o be a se a kwana le bona morerong woo wa bona le go tšeo ba bego ba di dirile. 52O ile a ya go Pilato, a fihla a mo kgopela setopo sa Jesu. 53A se fološa, a se phuthela ka lešela, a se bea ka lebitleng le le bego le gwailwe leswikeng, lebitla leo ka go lona go bego go se gwa ka gwa bolokwa motho. 54E be e le Labohlano, gomme Sabatha e šetše e le kgauswi.
55Basadi bale ba go tla le Jesu ge a etšwa Galilea ba ile ba latela Josefa, gomme ba bona lebitla la gona, le ka mo setopo sa Jesu se beilwego ka go lona ka gona. 56
Doit. 5:14
Ke moka ba boela gae ba yo lokiša dinoko le dinkgabose tša go tlotša setopo.
Ka tšatši la Sabatha ba se šome, e le gona go phetha molao wa Moshe.


text:
181Ka morago ga lebaka Kgoši Dafida a hlasela Bafilista gape gomme a ba fenya. A ba amoga motse wa Gathe le metsana ye e bapilego le wona. 2A fenya le Bamoaba, mme bona ya ba batho ba gagwe, ba tšhela metšhelo go yena.
3Ka morago Dafida a hlasela Kgoši Hadade-Esere wa naga ya Tsoba, kgauswi le naga ya Hamate, ge Hadade-Esere a sa le tseleng go yo leka go thopa selete sa nokeng ya Yufratese. 4Dafida a thopa dikoloi tša gagwe tša ntwa tše sekete, le banamedi ba dipere ba dikete tše di šupago, le bahlabani ba go sepela ka maoto ba dikete tše masome a mabedi. A ripa dipere ka moka tša dikoloi tša ntwa mešifa ge e se tše lekgolo.
5Basiria ba Damaskose ba romela madira go tlo thuša Kgoši Hadade-Esere, fela Dafida a a hlasela, a bolaya banna ba dikete tše masome a mabedi le tše pedi. 6Ka morago a hloma mešaša ya bahlabani nageng ya bona, gomme ya ba batho ba gagwe, ba mo ntšhetša metšhelo. Morena a dira gore Dafida a fenye mo gongwe le mo gongwe mo a lwago gona. 7Dafida a thopa dikotse tša gauta tše di bego di swerwe ke bahlankedi ba Hadade-Esere, gomme a di iša Jerusalema. 8
2 Dikr. 4:11-18
A tšea le mphiri wo montšintši kua Tibehate le Kune, metse ye e bego e bušwa ke Hadade-Esere. Ka morago Solomone o ile a tla a bopa legopo le dikokwane le dibjana tša Tempele tša mphiri ka mphiri woo.
9Kgoši Toi wa Hamate a kwa gore Dafida o fentše madira ka moka a Hadade-Esere. 10Ka gona a roma morwa wa gagwe, Joramo, go yo dumediša Kgoši Dafida le go mo lebogiša ka ge a fentše Hadade-Esere yo Toi a bego a be a šetše a lwele naye gantši. Joramo a išetša Dafida dimpho tše di dirilwego ka gauta, ka silibera, le ka mphiri. 11Kgoši Dafida a di abela Morena gotee le silibera le gauta ye a e thopilego go Baedomo le Bamoaba le Baamone le Bafilista le Baamaleke.
12
Abishai, yo mmagwe e bego e le Tseruya, o ile a fenya Baedomo Moeding wa Letswai, gomme a bolaya ba dikete tše lesome le metšo ye seswai. 13A hloma mešaša ya bahlabani nageng ya Edomo, gomme batho ba moo ya ba ba Kgoši Dafida. Morena a dira gore Dafida a fenye mo gongwe le mo gongwe mo a lwago gona.
14Dafida a buša naga yohle ya Israele, gomme a hlokomela gore setšhaba sa gagwe ka mehla se swarwe ka tshwanelo le ka toka. 15Joaba, yo mmagwe e bego e le Tseruya, e be e le molaodi wa madira; Joshafate, morwa wa Ahilude, e be e le mongwaledi wa mmušo; 16Tsadoko, morwa wa Ahitube, le Ahimeleke, morwa wa Abiatare, e be e le baprista. Seraya18:16 Mohlomongwe go swanetše go balwa “Seraya”. Lebelela 2 Sam. 8:17. Seheberu se re “Shabsha”. e be e le mongwaledi wa kgoši; 17Benaya, morwa wa Joyada, e be e le mohlokomedi wa baleti ba Dafida, gomme barwa ba Kgoši Dafida e le bakgomana ba bagolo mmušong.


text:
61Go na le ye nngwe taba ye e kwešago batho bohloko ye ke e bonago mo lefaseng: 2Ke ge Modimo a efa motho lehumo le thoto le bohlomphegi – tšohle tše motho a di nyakago – fela a se ke a mo dumelela go ipshina ka tšona, di lewe ke motho o šele. Ye taba ke lefeela, ke masetlapelo a magolo. 3Le ge motho a ka tswala bana ba lekgolo a ba a phela nako ye telele, le ge a ka tšofala bjang le bjang, ge a se a ka a ipshina ka menate ya bophelo le gona a se a bolokwa gabotse, gona ke re o phalwa le ke sefolotšana; 4gobane go tswalwa ga sona ga go thuše selo, ga se bone seetša, le go rewa leina ga se rewe, 5le letšatši ga se le bone, ga se tsebe selo, fela se ikhuditše go phala yena. 6Yena, le ge a be a ka phela mengwaga ye sekete a e boeletša a sa ipshine ka bophelo, a ke re o ya felo gotee le sefolotšana?
7Motho o itapiša go dio hwetša diyamaleng, le ge go le bjalo ga a khore. 8Na mohlalefi o phala setlaela ka eng? Modiidi yena go mo thušang go tseba go phedišana le batho? 9Go kgotsofala ka tše o nago natšo go kaone go phala go ba le pelo ye telele, gobane go ba le megabaru le gona ke lefeela, ke go phuthela phefo ka kobo.
10Tšohle tše di lego gona di šetše di theilwe maina, le gona go a tsebja gore motho ke motho, mme a ka se sekišane le yo a mo fetago ka maatla.6:10 “yo a mo fetago ka maatla” Ke go re “Modimo”. 11Go bolela kudu ke go itshwenya, gomme go hola motho ka eng? 12Kgane ke mang yo a tsebago tše di holago motho bophelong bjo bokopana bjo bja go se re selo, bja go feta bjalo ka moriti? Ke mang yo a ka mmotšago se se tlago hlaga mo lefaseng ge yena a hwile?


text:
21
Mabapi le taba ya go boa ga Morena wa rena, Jesu Kriste, le go tlo kgoboketšwa ga rena mme ra ba mmogo le yena, ke a le kgopela, banabešo, 2gore le se ferekanywe gabonolo goba la tlaletšwa ke bao ba rego Letšatši la Morena le šetše le tlile. Mohlomongwe ba gopola gore re ile ra bolela bjalo re tsenwe ke moya mola re bega molaetša wa Modimo, goba re ile ra ngwala ka lengwalong. 3Le se forwe ke motho ka mokgwa ofe le ofe. Gobane Letšatši leo le ka se tle go sešo gwa tla bokgelogi bja mafelelo, le Rabokgopo a sešo a tšwelela, yena yo a tswaletšwego tahlego. 4
Hes. 28:2
Yena o tla lwantšha sengwe le sengwe se go thwego ke medimo goba se se khunamelwago ke batho, gomme a ipona a di feta ka moka. O tla ba a yo dula ka Tempeleng ya Modimo a ipitša Modimo.
5Kgane ga le sa gopola gore tše ke ile ka le botša tšona mola ke na le lena? 6Se se šitišago gore a senoge gonabjale le a se tseba. Rabokgopo o tla tšwelela ka nako ye e swanelago. 7Bokgopo bjo bo iphihlilego bo šetše bo šoma. Yo a mo šitišago go itšweletša o tla tšwela pele le go mo šitiša go fihlela a tlošwa. 8
Ke gona Rabokgopo a tlago utollwa, fela ge Morena Jesu a etla o tla mmolaya ka moya wo o tšwago ka molomong wa gagwe, a mo fediša ka letago le a tlago ka lona.
9
Go tla ga Rabokgopo ke modiro wa Sathane. Rabokgopo yo o tla dira mehlolo yohle ye maatla ya bofora le dimaka tšohle tše maatla tša bofora, 10a šomiša boradia bjo bobe bja mehuta yohle mo go ba ba lahlegago. Bona ba lahlega ka ge ba se ba amogela therešo ba e rata gore ba phološwe. 11Ka gona Modimo o ba romela maatla a boradia gore ba dumele tše di fošagetšego, 12gore bohle ba ba sa dumelego therešo eupša ba kgahlwago ke bokgopo ba bonwe molato.
13Ge e le rena, banabešo, re swanetše go le lebogela go Modimo ka mehla, lena le ratwago ke Morena. Gobane Modimo o le kgethile la ba ba mathomo Thesalonika ba go phološwa2:13 “la ba ba mathomo Thesalonika ba go phološwa” goba “mathomong gore le phološwe” ka maatla a Moya wo Mokgethwa yo a le kgethwafatšago, le ka go botegela nnete ga lena. 14Seo ke se Modimo a le bileditšego sona ka Taba ye Botse ye re le begetšego yona, gore le tle le hwetše letago la Morena wa rena, Jesu Kriste. 15Ka gona, banabešo, tiišetšang, le itshwarelele ka dithuto tšela re le rutilego tšona ka molomo le ka lengwalo.
16A Morena wa rena, Jesu Kriste ka noši, le Modimo, Tatagorena, yo a re ratilego mme ka kgaugelo ya gagwe a dulago a re kgothatša a bile a re tiiša kholofelong, 17a le kgothatše a be a le tiiše go dira le go bolela tšohle tše dibotse.


text:
51-2
Mar. 10:6
Ge Modimo a bopa batho, o ba dirile gore ba swane le yena. O ba bopile ka botona le botshadi, a ba šegofatša mme a ba bitša gore ke “batho”.
Le ke lenaneo la ditlogolo tša Adamo. 3Ge Adamo a na le mengwaga ye 130, o ile a ba le morwa yo a swanago le yena mme a mo rea leina la Sete. 4Ka morago ga fao Adamo o phetše mengwaga ye mengwe ye 800. O ile a ba le bana ba bangwe, 5mme a hlokafala a na le mengwaga ye 930.
6Ge Sete a na le mengwaga ye 105, o ile a ba le morwa, e lego Enose, 7mme a phela mengwaga ye mengwe ye 807. O ile a ba le bana ba bangwe, 8mme a hlokafala a na le mengwaga ye 912.
9Ge Enose a na le mengwaga ye 90, o ile a ba le morwa, e lego Kenane, 10mme a phela mengwaga ye mengwe ye 815. O ile a ba le bana ba bangwe, 11mme a hlokafala a na le mengwaga ye 905.
12Ge Kenane a na le mengwaga ye 70, o ile a ba le morwa, e lego Mahalalele, 13mme a phela mengwaga ye mengwe ye 840. O bile le bana ba bangwe, 14mme a hlokafala a na le mengwaga ye 910.
15Ge Mahalalele a na le mengwaga ye 65, o ile a ba le morwa, e lego Jerede, 16mme a phela mengwaga ye mengwe ye 830. O bile le bana ba bangwe, 17mme a hlokafala a na le mengwaga ye 895.
18Ge Jerede a na le mengwaga ye 162, o ile a ba le morwa, e lego Enoko, 19mme a phela mengwaga ye mengwe ye 800. O bile le bana ba bangwe, 20mme a hlokafala a na le mengwaga ye 962.
21Ge Enoko a na le mengwaga ye 65, o ile a ba le morwa, e lego Metushelage. 22Ka morago ga moo Enoko a phela a ikopantše le Modimo mengwaga ye 300, mme a ba le bana ba bangwe. 23O phetše mengwaga ye 365. 24
Jud. 14
O phetše bophelo bja gagwe ka moka a ikopantše le Modimo, mme a timelela ka ge Modimo a ile a mo tšea.
25Ge Metushelage a na le mengwaga ye 187, o ile a ba le morwa, e lego Lamege, 26mme a phela mengwaga ye mengwe ye 782. O bile le bana ba bangwe, 27mme a hlokafala a na le mengwaga ye 969.
28Ge Lamege a na le mengwaga ye 182, o ile a ba le morwa, 29mme a re: “Ngwana yo o tla re bea pelo medirong yohle ya rena ye boima ye re swanetšego go e dira mobung wo Morena a o rogakilego wo.” Ka fao a mo rea leina la Noa.5:29 “Noa” Leina le le kwagala bjalo ka Seheberu ge se re “bea pelo”. 30Lamege a phela mengwaga ye mengwe ye 595; a ba le bana ba bangwe, 31mme a hlokafala a na le mengwaga ye 777.
32Ka morago ga ge Noa a na le mengwaga ye 500, o ile a ba le barwa ba bararo, e lego Seme le Hamo le Jafeta.


text:
Ebe ele mesong wadi 16 November ge mootledi wa Taxify yoo abego ale tseleng ya lephefo ya South Africa Drive gola Cosmo City a humana kotsi ye šoro ya sefatanaga. Go bolelwa gore sefatanaga se tšwile tseleng sathula mohlare yo o legokathoko ga tsela mesong wa mokibelo kairi ya boraro.
Bulisani Mavimbela elego o mongwe wa badudi o boletše gore tiragalo ye, ediregile ka masa kgauswi le Multipurpose Centre efela mootledi o phonyogile tiragalong yeo.’ ke kwele ka modumo yoo osakgahlišego gotšwa tseleng, geke tšwela kantle ka bona lesogana tsoko letšwa ka sefatanageng seo se senyegilego.
Kamahlatse mootledi obe a sepela ale noši le gona gase a humane dikgobalo. Re lekile go bolela le yena ka maikutlo a gagwe eupša a netefatša gore gase a gobala felo go fihlela ge koloi tsoko e tšwelela go mothuša.’’
Mavimbela o boletše gape gore yena le moagišane wa gagwe bakwele baimologile geba fihla lefelong la tiragalo bahwetša mootledi asa phela ntle le dikgobalo. Ba kgoro ya sephodisa sa Honeydew ba boletše gore kotsi e hlotšwe ke gose otlele ka maleba lego otlela ka fase ga khuetšo ya madila.
BY Dumani Moyo


text:
201Ka morago ka bona morongwa yo mongwe a theoga legodimong, a swere sekgonyo sa molete wa go iša fasefase20:1 “molete wa go iša fasefase” Go be go kgolwa gore ke lefelo la ka fasefase ga lefase moo go bego go golegwa meoya ye mebe go fihlela ge e tlilo ahlolwa la mafelelo. le ketane ye kgolo ka seatla. 2
A swara mmamogašwa, noga yela ya kgale ya go bitšwa Diabolose goba Sathane, gomme a e kgoka mengwaga ye sekete. 3A e lahlela ka moleteng woo, a e kgonyeletša ka gona, a ba a bitiela mojako wa molete woo gore e se sa fora ditšhaba, go be go tle go fete mengwaga ye sekete. Ge mengwaga yeo e fetile e swanetše go kgokollwa sebakanyana.
4
Ka bona ditulo tša kahlolo di dutšwe ke ba ba filwego maatla a boahlodi. Ka bona le meoya ya bao ba kgaotšwego dihlogo ka lebaka la ge ba be ba bega bohlatse bja Jesu le lentšu la Modimo. Ba be ba sa khunamele sebata sela le seswantšhobopša sa sona, le gona ba se ba ka ba swaiwa leswao la sebata seo diphatleng tša bona le diatleng. Bona bao ba tsoga bahung mme ba buša le Kriste mengwaga ye sekete. 5Bahu ba bangwe bona ba ile ba se tsoge, gwa ba gwa feta mengwaga yeo ye sekete. Ye ke yona tsogo ya mathomo ya bahu. 6Ba lehlogonolo le ba bakgethwa ke ba ba tsošitšwego le bao ba mathomo. Lehu la bobedi ga le ba laole; bona e tla ba baprista ba Modimo le Kriste, gomme ba tla buša naye mengwaga ye sekete.
7Ge mengwaga yeo ye sekete e fetile, Sathane o tla kgokollwa kgolegong ya gagwe, 8
38:2,9,15
a tšwela ntle go yo fora ditšhaba tše di lego lefaseng ka moka tše di bitšwago Gogo le Magogo. O tla di kgoboketša a di iša ntweng, ya ba tše dintši bjalo ka dithorwana tša lešabašaba lebopong la lewatle. 9Di ile tša rotoga tša tla lefaseng, gomme tša dikanetša mešaša ya badumedi le motse wola Modimo a o ratago. Eupša go ile gwa theoga mollo legodimong wa di fediša. 10Ke moka Diabolose yola wa go ba fora a lahlelwa ka bodibeng bjola bja mollo le tshebela, moo go bego go šetše go lahletšwe sebata sela le moprofeta yola wa maaka; gomme ba tla hlokofatšwa bošego le mosegare go ya go ile.
11
Ka morago ga moo ke ile ka bona setulo se segolo se sešweu sa bogoši le yo a dutšego go sona. Lefase le legodimo tša mo tšhaba gomme tša se sa bonwa. 12Ka ba ka bona le bahu ba eme pele ga setulo seo sa bogoši, ba bagolo le ba banyenyane. Dipuku tša phuthollwa, gwa phuthollwa le ye nngwe e lego puku ya ba ba phelago. Bahu ba ile ba ahlolwa go ya ka tše ba bego ba di dirile, tše di ngwadilwego ka dipukung tšeo. 13Ke moka lewatle la hlatša ba ba hwetšego ka go lona. Lehu le bodulabahu le tšona tša hlatša bahu ba tšona. Gomme bohle ba sekišwa go ya ka mediro ya bona. 14Lehu le bodulabahu tša napa tša lahlelwa ka bodibeng bja mollo. Bodiba bjoo bja mollo ke lehu la bobedi. 15Yo leina la gagwe le bego le se la ngwalwa ka pukung ya ba ba phelago o ile a lahlelwa ka bodibeng bjoo bja mollo.


text:
BOELA GAE
Tsa Bopedi ke Sehlopha sa Mmino wa Segagabo Motho, gotjwa kamo Glen Cowie. Sona se bopilwe ke maloko a mararo e lego Madika Jeremiah Choma, Thubishi Frans Mankgane le Isaac Matentji, ka ngwaga wa 20006.
Ngwageng wa 2009 baile ba lokolla tlhamo ya bona ya mathomo, ka tlhohleletso ya Dapeit Mamogobo Moshidi. Ka ngwaga wa 2010, baile ba kgona go kaba karolo ya bahlokolwa go Difoka tsadi SATMA gomme baba gona moletlong mogolo wa [email protected] Albert Lithuli ICC Arena, Durban moo sefoka sa Lefapa la Best Sepedi Album se thupilwego ke Maphuti le Maserole.
Tlhamo yeya pulamadibogo ya bona ya Boela Gae, e bile Mmamoratwa go Lenaneo la [email protected] moo elego gore eile ya kgethwa Leboelela ke bathekgi le barati.
Tsa Bopedi eile ya tjwela pele kago lokolla Ditlhangwa tjago swana le Mankalane le Santshushule.
Ka 2018 ba lokolla motswako wa bona wago bitjwa Tse Kaone, gomme ba kgona goka phunyelela gape goba karolo ya bahokolwa godi Satma, tjeo di ilego tsa swarelwa gola [email protected] Convintional Centre gomme sefoka sa Best Sepedi Album sa thopja ke Tau Sebata.
Sehlopha se se tjweleditse bagale, lehono rena le Molopo Madika woo a ekemego ka tlhamo ya gagwe ya kosha ya Senakangwedi.
Le TF Mankgane ke mogale woo a betlilwego gotjwa go sona sehlopha se. Le yena o ekeme ka tlhamo ya gagwe ya Thakadu.


text:
121Bjale ge, banabešo, ka ge Modimo a re gaugetše gakaaka, ke a le kgopela ke re: Ineeleng go yena le be sehlabelo se se phelago, se sekgethwa se se mo kgahlago. Ke wona mokgwa wa nnete wo le swanetšego go mo khunamela ka wona. 2Le se swantšhe mekgwa ya lena le ya batho ba mo lefaseng, le upše le dumelele Modimo gore a le fetoše ka go le mpshafatša dikgopolong. Ke mo le tlago tseba se e lego thato ya gagwe se se lokilego, se se mo kgahlago, se se feletšego.
3Gomme ge ke bona mpho ye Modimo a mphilego yona ka kgaugelo ya gagwe, ke botša yo mongwe le yo mongwe wa lena gore a se ikgopole go feta tekanyo, eupša a ikgopole ka mo go mo swanetšego, a ipone go ya ka tumelo ye a e filwego ke Modimo. 4
Gobane re swana le mmele wo o nago le ditho tše dintši, mme ditho tšeo di sa dire modiro o tee tšohle. 5Ka wona mokgwa woo, le rena le ge re le ba bantši, re mmele o tee ka Kriste, gomme mongwe le mongwe ke setho sa mongwekayena. 6
Re na le dimpho tše di fapafapanego tše Modimo a re babaletšego ka tšona go ya ka kgaugelo ya gagwe. Ge motho a filwe mpho ya go bega molaetša wa Modimo, a o bege go ya ka tumelo ye a nago le yona; 7ge e le bodiredi, a direle ba bangwe; ge e le go ruta, a rute; 8ge e le go kgothatša, a kgothatše; yo a abelago ba bangwe, a ba abele ka pelo ye tšhweu; yo a etago ba bangwe pele, a ba ete ka mafolofolo; yo a kwelago ba bangwe bohloko, a ba kwele a thabile.
9Le se be le lerato la bofora. Le hloye bobe le itshwarelele ka boloki. 10Le rataneng kudu ka mo go lebanego badumedi, mme le fišegele go hlomphana. 11Le se itšimeletše go bontšha mafolofolo. Le be le matšato. Le direle Morena. 12Le thakgatšwe ke kholofelo ye le nago le yona; ge le na le matshwenyego le se a felele pelo; le dule le rapela. 13Tše le nago le tšona le di abelane le badumedi ba ba di hlokago; le thakgalele go amogela baeti.
14
Luk. 6:28
Ba ba le hlomarago le ba šegofatše; ee, le ba šegofatše, le se ba roge. 15Le thabe le ba ba thabilego, le lle le ba ba llago. 16
Le phedišane ka kwano. Le se llele bogolo, le upše le gwerane le babotlana.12:16 “le upše le gwerane le babotlana” goba “sa lena e be go swarišana mediro ye e nyatšegago” Le se ipone le le bahlalefi.
17Le se itefeletše go bao ba le dirago bobe. Le leke go dira tše batho bohle ba bonago e le tše di lokilego. 18Le dire ka mo le ka kgonago ka gona go phedišana le batho ka moka. 19
Barategi, le se ke la itefeletša, le upše le lefeletšwe ke Modimo a galefile, gobane Mangwalo a Makgethwa a re: “Ke nna ke lefeletšago; ke nna ke tlago bušetša. O realo, Morena”. 20
Go ya ka Mangwalo a Makgethwa: “Wena, ge lenaba la gago le swerwe ke tlala, o le fe dijo; ge le kgalegile, o le noše. Ka mokgwa woo o tla be o le leša dihlong e le ruri.” 21O se ke wa fenywa ke bobe, o fenye bobe ka go loka.


text:
341
2 Dikr. 36:17-21
Morena o ile a bolela le Jeremia mola Nebukadnesare, kgoši ya Babilonia, le madira a gagwe ba hlasela Jerusalema le metsana ya kgauswi, ba thušwa ke madira a go tšwa ditšhabeng le merafeng ka moka ye e bušwago ke yena. 2Morena Modimo wa Israele a mmotša gore a ye a botše Tsedekia, kgoši ya Juda, a re: “Nna, Morena, ke tla gafela motse wo diatleng tša kgoši ya Babilonia, gomme yena o tla o tšhuma ka mollo. 3Wena o ka se mo tšwe ka diatleng; o tla thopša, wa gafelwa go yena. O tla mmona o tomalelane naye mahlo gomme wa bolela naye ka bowena, ya ba gona o yago Babilonia. 4Wena Tsedekia, kgoši ya Juda, theeletša se nna, Morena, ke go holofetšago sona. Se ke se bolelago ka wena ke gore o ka se bolawe ntweng. 5O tla ithobalela ka khutšo, gomme bjalo ka ge borakgolokhukhu ba gago bao e bego e le magoši pele ga gago ba be ba tšhumelwa diorelo, ka mokgwa wo mobjalo le wena o tla tšhumelwa diorelo. Ba tla go llela ba re: ‘Jonna, mong wa rena!’ Seo ke se le se holofetšwago ke nna, Morena.”
6Ke moka moprofeta Jeremia a botša Tsedekia, kgoši ya Juda, taba tšeo ka moka Jerusalema, 7mola madira a kgoši ya Babilonia a hlasetše motse. Madira ao a be a hlasetše le Lakishe le Aseka, yeo e bego e le yona fela metse ye e sa šetšego gare ga metse ya Juda ye e ageleditšwego ka merako.
8Kgoši Tsedekia le batho ka moka ba Jerusalema ba be ba kwane go lokolla 9makgoba a bona a Baheberu, a banna le a basadi, gore go se sa ba le yo a šomelwago ke lekgoba le e lego Mojudakayena. 10Baetapele bohle le batho bohle ba ba bego ba kwane gore yo mongwe le yo mongwe o tla lokolla lekgoba la gagwe, la monna goba la mosadi, le gore ba ka se sa tsoga ba ba dirile makgoba gape. Ba ile ba ya ka kwano yeo, ba ba lokolla. 11Eupša ka morago ba ile ba hlanama, ba ba buša, ba ba gapeletša go ba makgoba gape.
12Ke mo Morena a boditšego Jeremia 13gore a botše setšhaba gore yena Morena Modimo wa Israele o re: “Ke dirile kgwerano le borakgolokhukhu ba lena mola ke ba ntšha Egepeta mo e bego e le makgoba. Ke ba boditše gore 14
Doit. 15:12
ka ngwaga wo mongwe le wo mongwe wa bošupa motho mang le mang wa bona a lokolle Moheberukayena yo a ithekišitšego go yena ya ba lekgoba mme a mo šomela mengwaga ye e selelago. Eupša borakgolokhukhu ba lena ba ile ba se nkele hloko goba ba ntheeletša. 15Ga se kgale le hlaname le dirile tše di nkgahlago ka go lokolla Bajudakalena, la dira kgwerano pele ga ka ka Tempeleng moo ke swanetšego go khunamelwa gona. 16Eupša ya re ka morago la hlanama gape gomme la nkgoboša. Ka moka ga lena le bušitše makgoba ale le bego le a lokolotše go ya ka mo a bego a nyakile, la a gapeletša go ba makgoba a lena gape. 17Bjale ge, nna, Morena, ke re le nnyaditše ka go se lokolle Bajudakalena. Go lokile ge, nna ke tla le lokolla gore le bolawe ntweng, le bolawe le ka leuba la bolwetši, le ka tlala. Ke tla dira gore batho ba mebušo yohle ya lefase ba tšhošwe ke tše ke tlago le dira tšona. 18-19Baetapele ba Juda le ba Jerusalema, gotee le bahlanka ba ka mošate, le baprista, le batho ka moka ba naga ye ba ile ba dira kgwerano le nna ka go sepela magareng a mahlakore a mabedi a namane ye ba bego ba e pharotše ka bogare. Eupša ba lahlile kgwerano ye ba e dirilego pele ga ka, ba se phethe ditaelo tša yona. Ka gona batho ba ke tla ba dira se ba ilego ba se dira namane. 20Ke tla ba gafela diatleng tša manaba a bona ao a nyakago go ba bolaya, gomme ditopo tša bona di tla jewa ke manong le dibata. 21Tsedekia, kgoši ya Juda, le bakgomana ba gagwe le bona ke tla ba gafela diatleng tša manaba a bona ao a nyakago go ba bolaya, ka ba gafela madireng ao a kgoši ya Babilonia a sa tšogo boela morago ga gaboona. 22Ke tla laela gore ba boele mo motseng wo. Ba tla o hlasela, ba o thopa, ba o tšhuma ka mollo. Ke tla dira gore metse ya Juda e be bjalo ka lešoka, mo go sa dulego motho. Ke realo, nna, Morena.”


text:
51Ka morago ga ge Bafilista ba thopile Polokelo ya Kgwerano, ba ile ba e rwala go tloga Ebenesere ba e iša motseng wa bona wa Ashdode, 2ba e tsenya ka tempeleng ya modimo wa bona, Dagone, ba e bea ka thoko ga seswantšhobopša seo. 3Ya re e sa le bošego mosong wo o latelago batho ba Ashdode ba hwetša seswantšhobopša sela sa Dagone se wele fase ka sefahlego pele ga Polokelo ya Kgwerano ya Morena. Ka gona ba se emiša ba se boetša madulong a sona. 4E sa le bošego mosong wo o latelago ba hwetša seswantšhobopša sela se wele gape pele ga Polokelo ya Kgwerano. Ka lekga le hlogo ya sona le matsogo ka mabedi di be di konogile di le kua mojako; go šetše sebelebele fela. 5Ke ka lebaka leo le lehono baprista ba Dagone le barapedi ba gagwe ka moka ba ba tsenago ka tempeleng ya gagwe kua Ashdode, ba tabogago felo fao, ba sa go gate.
6Morena o ile a otla batho ba Ashdode o šoro mme a ba tšhoša. A otla bona le batho ba tikologo yeo ka go ba dira gore ba tšwe dikutu.5:6 “dikutu” Papetšo ya dikutu le magotlo a mantšintši e šupa gore mohlomongwe e be e le bolwetši bja magotlo. Lebelela 1 Sam. 6:5. 7Ge ba bona se se diregago ba re: “Modimo wa Israele o a re otla, o otla le modimo wa rena, Dagone. Re ka se lese Polokelo ya Kgwerano gore e hlwe e dutše mo.” 8Ka fao ba roma batseta ba kgobokanya magoši ka moka a Bafilista, mme ba ba botšiša ba re: “Na re dire eng ka Polokelo ya Kgwerano ya Modimo wa Israele?”
Magoši a ba fetola a re: “E išeng kua Gathe.” Ka gona ba e iša Gathe. 9Ge e seno fihla fao motse woo le wona Morena a o otla, gomme a tsoša kgakanego ye kgolokgolo. A ba otla ka dikutu tše di ilego tša aparela batho ka moka motseng, ba bagolo le ba bannyane. 10Ka gona ba romela Polokelo ya Kgwerano Ekrone; eupša ge e fihla moo, batho ba lla ba re: “Ba tlišitše Polokelo ya Kgwerano ya Modimo wa Israele mo go tlo re bolaya ka moka!” 11Ka gona magoši ka moka a Bafilista a bitšwa gape gomme batho ba re go ona: “Boetšang Polokelo ya Kgwerano ya Israele ga gaboyona, gore e se ke ya re bolaya ya bolaya le ba malapa a rena.” Go ile gwa ba le tlalelo ye kgolokgolo motseng ka moka ka gobane Modimo o be a ba otla o šoro. 12Le bao ba ilego ba se ke ba hwa ba ile ba tšwa dikutu, mme ba llela medimo ya bona gore e ba thuše.


text:
Ke sefela sa ge go iwa Tempeleng Jerusalema go rapela. Ke sa Dafida.
1221Ke ile ka thaba ge ba re go nna:
“A re yeng ntlong ya Morena.”
2Gomme bjale šemo re fihlile,
re eme ka dikgorong tša gago,
wena Jerusalema.
3Jerusalema ke motse wo o tsošološitšwego,
wa dintlo tša lenaneo le lebotse le peakanyo.
4Woo dikgoro tša Israele di rotogelago go wona, dikgoro tša Morena,
go mo tumiša ka moo a laetšego Baisraele ka gona.
5Ke mo go bego go dula magoši,
ditlogolo tša Dafida,
ge ba be ba ahlola batho ba bona.
6Kgopelelang Jerusalema khutšo, le re:
“Ba ba go ratago a ba iketle.”
7Ka gare ga gago a go be le khutšo,
le boiketlo bo be ka dintlong tša gago.
8Ka lebaka la meloko yešo le bagwera ba ka ke re go Jerusalema:
“Khutšo a e be go wena!”
9Ka lebaka la ntlo ya Morena Modimo
wa rena ke go kgopelela tše dibotse.


text:
Boitšhupo Bja Dikatse Tša Naga Tša Afrika
Katse ya naga ya Afrika (Felis silvestris lybica), ke mehuta wa tlhago wa Afrika le wa mogologolo katse ya ka gae. E bonala bjalo ka dikatse tša segae, eupša di e na le maoto a matelele ao a e thušago go dula ka mokgwa wa go leba godimo.
Dikatse tša naga di na le letlalo la mohlaba la mmala wo hubedu wa go ba le bosootho, le mebala ye moso ya go fapana yeo e hwetšagalago mafelong ya go thapa gomme mehuta ya mebala ye bofefo go dilete tše di omilego, gomme e be di fetoga go methaladi ya kgatišo e kgolo, go swana le katse ya tabby, eupša ka methaledi ye mmalwa ya go ba le sekgoba. Gantši di na le marothontho a cream mo mogolong, mpeng le magareng ga maoto a ka pele.
Katse ya naga ye kgolo e tla ba ditentimetara tše 85 go ya go 100 ka botelele e be e kala 2,5 go ya go 6 kg. Track ya tšona e swana le ya caracal, fela ke e nnyane. Botelele bja leoto la ka pele la e kgolo le leoto la ka morago ke 36 mm.
Ke diphoofolo tša bodutu, ka ntle le nakong ya sehla sa go namelana goba ge e tshadi e hlokemela tše nnyane. Dikatse tše tshadi di ka tšweletša bana ba tlhano gare ga litara, yeo e thomago go tsomana mo dibekeng tše 12 gomme ikemelela ka dikgwedi tše thlano.
Di ngwadilwe bjalo ka mehuta yeo e lego kotsing, ka lebaka la tswadišo le mehuta ye mengwe ya dikate tša lapeng. Dikgatelelo tše dingwe di a tlošwa mo mafelo a mangwe fao go na lego dikatse tša lapeng.
Go Bolaya le Mokgwa wa Phepo
Gantši dikatse di ja diphoofolo tše nnyane, tša go swana le dikokoni, hares, dinonyana, digagabi, amphibians le digokgo, eupša di bonwa bjalo ka dibata tše dikgogo le kwana tše di na lego matšatši a mane mo mafelo a mangwe.
Di tšea fela kwanyana e tee ka nako e tee, dikwanyana ka tlwaelo di lomiwa mo mogolong, di gogelwa gomme gona ka dinako tše dingwe, di a tšwalelwa. Go tla ba le sešupo ka fase ga letlalo. Ka nako ye nngwe kwana ga se ya bolawa, e be e ruruga mo molaleng, hlogo ya go kobega le kwana e hlola medumo go tšwa go tracheal puncture. Dikatse tša naga gantši di ja nama ya mafahla le dirope tša ka gare, mola di tlogela mateng.
Taolo
Dikatse tša naga ga nke di hlola mathata a magolo go diruiwa. Tefelo e ka thibelwa ka tšhomišo ya legora (jackal-fencing) (legora la nnete leo le ka bago 1,2 ka botelele gomme e bulegile go lrkana 74 mm), Legora la mohlagase, lešaka la diphoofolo tše di lego kotsing, lešata, thibelo ye tiilego goba e bofefo, tirišo ya diphoofolo tša go kata, tša go swana le dimpša tša Anatolian, ditonki goba mpšhe le bahlokomedi go hlokomela dinku mo nakong ya kotsi.
Balemi ba swanetše go ba le tumelelo ya go ngwadiša katse ya naga. Tšhomišo ya serobe le bait, gantši e dirišetšwa caracal, e šoma gabotse ge o leka go swara dikatse tše.
Go hwetša tshedimošo ka botlalo ikopanye le Foramo Ya Taolo Ya Dibata – (Predation Management Forum).
Translated by Lebogang Sewela


text:
Disenyi le Malwetši a Dinose
Go ba le tsebo ka disenyi le malwetši a dinose go bohlokwa go baruanose go netefatša dihlopha tša dinose tše di phelago gabotse le ditšweletšwa tša boleng bjo bokaone tše di amegago le dinose.
Go laola le go sepediša malwetši a dinose, metšhitšhi ka moka e swanetše go ngwadišwa le disenyi gomme le bolwetši bofe goba bofe goba sesinyi di begwe mokgatlhong wa baruanose ba selegae ba gago.
Se sa kakaretšo sa bohlokwa kudu ka disenyi le malwetši a dinose ka Aforika Borwa se theilwe godimo ga sedirišwa sa dinyakišišo mo dinyakišišong tša tšhireletšo ya dibjalo Khansele ya Dinyakišišo tša Temothuo (ARC).
Foulbrood Amerika
E contagious Foulbrood ya ka Amerika (AFB) e hlolwa ke twatši ya seboko sa Paenibacillus se boima kudu go fediša gomme e ka hlola ditahlego tše kgolo go baruanose.
Dika tša bolwetši: Diboko tša go hwa di na le monkgo o phošagetšego. Diphelammogo tše di fetetšwego di phatlaletše le dipaterone tša mae le go fifala, bokirisi le dikhupetšo tše di nweletšego.
Bolwetši baj Amoeba
Bolwetši bjo bo ama tshepedišo ya tšhilego ya batho ba bagolo e bile bo hlotšwego ke Malpighamoeba mellificae ya protozoa. Le ge e le gore ga e se so ya hwetšwa ka Aforika Borwa (2018), e hweditšwe ka Zimbabwe.
Chalkbrood
Fankase ya Ascosphaera apis, yeo e hlolago chalkbrood e hlasela fela diboko tša dinose. Gantšhi diboko tše di nnyane tše di fetetšwego ga di bontšhe dika tša bolwetši eupša di tla hwa ge di phuthelwa ka gare ga disele tša tšona bjalo ka mokone. Dinose tša bašomi di bula disele le go hwetša diboko tše di hwilego, gantšhi di di šutišetša botsenong, go dira diboko tše di hwilego go bonagala gabotse, (ditopo tše di gwamišitšwego).
Maswao a bolwetši: Gantši baruanose ba tla lemoga bolwetši ge ba bona 'reisi ya go hlagelela' ditopo tše di gwamišitšwego ka botsenong bja metšhitšhi ye e fetetšwego.
Foulbrood ya Yuropa
©National beekeeping unit
Foulbrood ya Yuropa (EFB) ke bolwetši bja ditwatši tše di amago diboko tša dinose tša todi pele kgato ya khupetšo. Le ge e le gore ga se ye šoro, EFB ke bolwetši bja dinose bjo bo tlwaelegilego ka Aforika Borwa bja go hlolwa ke twatši Melissococcus pluton. Go belaelwa gore twatši e gona (eupša e utilego) ka bontšhi bja diphelammogong e thomišwa ke ge phelammogo e le ka fase ga kgatelelo.
Maswao a bolwetši: diboko tše di hwilego goba tše di hwago di laetse go lebelela godimo, serolane goba botsothwa, e taološitšwe ka mathokong a disele goba go omišwa le go ba boraba.
Le ge e le gore e hwetšwa ka diporofenseng ka moka tša Aforika Borwa, phetetšo go bonala e le šoro kudu ka mo mafelong a bongola a go swana le Limpopo le ka lepobopong la KwaZulu-Natala.
Nosema
Nosema ke bolwetši bjo bo hlolwago ke Nosema apis, yeo e amago mpa le go monya phepo ya dinose tša batho ba bagolo. Se se feleditšego le dijo tša mae tše di ka fase ga 15% di tšwelelago.
Maswao a bolwetši: Bolwetši bjo bo ka utullwa ka semaekeroskopo eupša dika tša diphelammogo tše di fetetšwego di ka akaretša dinose tše di sa kgahlišego le go fokola le dimpa tša go ruruga. Gape, letšhologo le botsothwa le ka bonwa ka mamepeng le metšhitšhing.
Nosema e hlaga ka diprofenseng tša Aforika Borwa ka moka, eupša e be e sa amantšhwa le mahu a ka metšhitšhing.
Mosenyi Varroa
Phelakadingwe ye e phelang ka ntle ga letlalo ye e khubedu-botsothwa mosenyi Varroa tshwedi ke phelakadingwe ye e šoro ya go hlola ga sa bopege botse le go fokola ga dinose tša todi. E be e fetetša go tšwa monggaeng wa tlhago, nose ya todi ya go la Bohlabela (Apis cerana) go ya noseng ya todi ya Bodikela (Apis mellifera).
Ditshwedi tša Varroa ke diphelakadingwe tše di hlaselago bobedi dinose tše dikgolo le diboko, eupša kamano ya ditshwedi le ditšhwaetšo (e hlolago phetesetšo ya bobedi) e thatafatšago tshepedišo ya malwetši le kalafi ye e latelago ya bolwetši bjo bošoro bjo.
Dihlopha tše di hlasetšwego ka palo ya godimo ya varroa gape di na le mathata le malwetši a mangwe disenyi tša go swana le dikhunkhwane tše nnyane tša metšhitšhi, chalkbrood le Braula coeca (ntšhi ya go hloka mafofa).
Maswao a bolwetši: Dipaterone tša mae tše di fokolago le tše di phatlaletšego, dikhupetšo tše di nweletšego le go hlafunwa le go hpuhlamišwa ka fase goba ka thokong ga sele. Di noseng tše di golo – dinose tša todi tše di golofetšego le go gagaba, tša phofo ya go fokolago.
Bayvarol le Apivar di ka šomišwa go lwantšha mosenyi Varroa ka Aforika Borwa.
Ditswela Tracheal ditshwela
Bolwetši Acarine ka dinoseng bo hlolwa ke tshelwa ya mogolo ye nnyane, Acarapis woodi. Ditshwedi di phunya mogolo wa nose (trachea) gomme e fepe ka haemolymph (‘madi’ a nose).
Maswao a bolwetši: Ga go na ditšhupo tše di tshepegago goba dika tša tlhaselo ya tswedi bjalo ka ge go se na dika tše di amantšhwago le phetetšo ya Nosema le ditšhwaetšo tše dingwe.
Ditshwedi tša mogolo di amanantšhitšwe le mafeko a kgaogantšwego a “K”, dinose di gagabago o fase kgauswi le motšhitšhi, go sa kgone go fofa.
Ditshwedi ke tše nnyane gomme di swanetše go bonwa ka semaekrosekopo. Di hwetšwa ka dipalong tše fase ka Aforika Borwa ka diprofenseng ka moka.
Serurubele sa motu
Seboko sa go epa sa serurubele sa motu (Galleria mellonella) se tlogela silika ye ntšhi ye e adilwego bjalo ka legogo gomme sa senya lemepe ka botlalo. Diphelakadingwe tša dinose tše di maatla di ka kgona go laola palo ya dirurubele. Metšhitšhi ka dileteng tše do tonyago goba ka bophagamong bjo godimo di na le go kgongwa ka go fase ke disenyego tša serurubele sa motu.
Ditšhwaetšo tša Dinose
Diphetetšo tša ditšhwaetšo tša dinose gantšhi di amana le ditshwedi Varroa gomme di ka bontšha dika ge diphelammogo di fokolago ka baka la kgatelelo ya monagano.
Sacbrood twatši (SBV) ke bolwetši bjo bo tsebegago kudu bja tšhwaetšo bja dinose ka dika tše di bonagalagoo kudu.
Maswao a bolwetši: Dilaga tša ka ntle tše di dikologago seboko tša go tlatša ka seela seo se senago mmala, le ge e le gore hlogo ye e sa tšwelelang ga botse e fifala. Sacbrood gape e ka lemogwa ka mea a nweletšego, a tlošitšwego mmala le dikhupetšo tša go phunywa mašoba le magomong a go kukega.
Twatši ya phetetšo ya karogano ya go se fole ya dinose (CBPV) le twatši ya karogano ya dinose ye šoro (ABPV) e tla bontšha dinose tše di gagabang ka lebatong la motšhitšhi le ka pele ga motšhitšhi. Lehu la a latela mo matišatši.
Dinose tše di amegago di bonwa godimo ga ditlhomeso; e sena bolomagani, go roromela, le go palelwa ke go fofa - go swana le phetetšo ya Nosema.
Translated by Lawrence Ndou


text:
Original Research
Kanegelo ya Nimirode: Re lebelela diphihlelelo tša gagwe ka lefsa
Submitted: 15 November 2010 | Published: 15 November 2011
About the author(s)Elelwani B. Farisani, University of South Africa, South Africa
Full Text:HTML   | EPUB   | XML   | PDF (586KB)
Abstract
Seo se tlo dirwa ka dikgato tše tlhano ka mo tlase. Sa mathomo, re tlo lekola dimelo tša bana ba Noage, go kwešiša Nimirode, yo e lego yena šedi ye kgolo ya taodišwana ye. Sa bobedi re tlo lebelela ka fao bangwadi ba bangwe ba tšweletšago seswantšho sa go befa sa Nimirode. Sa boraro, re tlo sekaseka tirišo ya kanegelo ya Hama/Nimirode go gatelela le go dira Bathobaso makgoba. Sa bone, re tlo sekaseka diphihlelelo le dikatlego tša Nimirode. Mo re tlo tsepelela diphihlelelo tša gagwe tše tharo tše kgolo bjalo ka go ba mmuši wa maemo, motsomi yo maatla le moagi. Nepo ya karolo ye ke go ganetšana le tshekatsheko ya go se be botse ye e nepilwego Nimirode nakong ya go feta. Re tlo tlaleletša ka go fa tshekatsheko ye e tebilego ya thogako godimo ga Hama/Kuše/Nimirode. Sa bohlano, ebile e le sa mafelelo, re tlo tšweletša nyanyeng bohlokwa bja kanegelo ya Nimirode go bao ba bego ba gateletšwe le go ba makgoba ka baka la temana ye. Re tlo nepiša Afrika-Borwa.
Keywords
MetricsTotal abstract views: 2594
Total article views: 9857


text:
31Badumedikanna ba bakgethwa ba le biditšwego ke Modimo gotee le nna, gopolang ka Jesu, Moapostola le Moprista yo Mogolo wa tumelo ye re ipegago yona. 2
O ile a botegela Modimo yo a bego a mo kgethile, boka Moshe ge a ile a botegela modiro wa gagwe ka lapeng la Modimo. 3Mohlodi wa lapa o hlompšha go feta lona lapa. Ka yona tsela yeo Jesu le yena o lebanwe ke tlhompho ye kgolo go feta Moshe. 4Lapa le lengwe le le lengwe le na le mohlodi wa lona, gomme Modimo ke yena Mohlodi wa dilo tšohle. 5Moshe o be a botega e le mohlanka wa lapa la Modimo, gomme modiro wa gagwe e le go porofeta tše di bego di tlilo bolelwa ke Modimo ka moso. 6Kriste yena o botegetše Modimo e le Morwa wa go buša lapa la gagwe. Rena, ge eba re na le sebete ebile re holofela re tiišitše, gona re ba lapa la gagwe.
7
Ka gona, bjalo ka ge Moya wo Mokgethwa a bolela:
“Lehono ge le ekwa lentšu la Modimo
8le se ke la ngangabala bjalo ka borakgolokhukhu ba lena mola ba gwabela Modimo,
bjalo ka mohla wola ba mo leka lešokeng.
9Fao ke mo ba kilego ba ntlhohla
dipolelo ba nteka,
le ge ba be ba bone tše ke ba diretšego tšona
10mengwageng ye masome a mane.
Ke ka lebaka le ke ilego ka galefela morafe woo ka re:
‘Ka mehla ga ba mpotegele.
Ba gana go phetha ditaelo tša ka.’
11Ka gona ka ikana ke galefile ka re:
‘Ba ka se tsoge ba tsene nageng ye ke bego ke ile go ba khutšiša go yona.’ ”
12Badumedikanna, le hlokomeleng gore mo go lena go se be le wa pelo ye mpe ya go gana go dumela, mo a kago ba a furalela Modimo yo a phelago. 13Sa lena e be go kgothatšana tšatši le lengwe le le lengwe ge le ekwa lentšu leo la go re “Lehono”, gore go se be le yo a hlalefetšwago ke sebe a ngangabala. 14Gobane re fetogile ba ba nago le kabelo le Kriste go tša gagwe ge fela re ka tiišetša go yo fihla mafelelong kholofelong ye re bilego le yona mathomong.
15
Ke ka lebaka leo Mangwalo a Makgethwa a rego:
“Lehono ge le ekwa lentšu la Modimo le se ke la ngangabala
bjalo ka borakgolokhukhu ba lena mola ba gwabela Modimo.”
16
Etse ke bafe ba ba rilego go kwa Modimo a bolela ba mo gwabela? Ga ke re ke bohle bale ba go hudušwa ke Moshe Egepeta? 17Modimo yena o ile a galefela bafe mengwaga ye masome a mane? Ga ke re ke ba ba bego ba dirile dibe, bao ditopo tša bona di ilego tša rapalatšwa lešokeng? 18Ke bafe bao Modimo a bego a ikana go bona, a re ba ka se tsene nageng ye a bego a tla ba khutšiša go yona? Ga ke re ke bona bale ba go se mo theeletše? 19Ka gona, re a bona gore ba ile ba palelwa ke go tsena ka lebaka la go se dumele ga bona.


text:
31Morena a bolela le Jona gape 2a re: “Itokiše o ye Ninibe, motseng wola wo mogolo, mme o tsebiše batho ba gona molaetša woo ke go filego wona.”
3Ka gona Jona a phetha taelo ya Morena a ya Ninibe, motseng wola wo mogolo, wo o bego o tšea motho matšatši a mararo go o putla. 4
Luk. 11:32
Jona a tsena motseng, mme ka morago ga ge a thethile le wona letšatši ka moka a thoma go goelela a re: “Ka morago ga matšatši a masome a mane Ninibe e tla thubja!”
5Batho ba Ninibe ba kgolwa molaetša wa Modimo. Ka fao ba bega gore yo mongwe le yo mongwe a ikone dijo, mme batho ka moka, banyatšegi le bahlomphegi, ba apare diaparo tša go ilela go laetša gore ba sokologile.
6Ge kgoši ya Ninibe e di kwa, ya emelela setulong sa yona sa bogoši, ya apola seaparo sa yona, ya apara diaparo tša go ilela, mme ya yo dula moloreng. 7Ya re gohle motseng wa Ninibe go begwe go thwe: “Ye ke taelo ye e tšwago go kgoši le bakgomana ba gagwe. Go se ke gwa ba le motho goba seruiwa se se jago selo – batho le dikgomo le dihuswane di se ke tša ja selo, goba tša nwa meetse. 8Batho bohle le diruiwa ba apare diaparo tša go ilela. Yo mongwe le yo mongwe a rapele Modimo a tiišitše mme a lese dilo tše mpe le diphošo tšeo a di dirago. 9Mohlomongwe Modimo a ka buša pelo a se sa re galefela mme ra se ke ra hwa.”
10Modimo a bona seo ba se dirilego, gore ba tlogetše tše mpe tše ba bego ba di dira. Ka fao a buša pelo a se ke a ba otla, le ge a be a itše o tla ba otla.


text:
Ke pesalome ya Dafida.
1381Morena, ke go reta ka pelo yohle;
ke go opelela ditumišo pele ga medimo.
2Ke khunama ke lebeletše Tempeleng ya gago ye kgethwa,
ke go tumiša ka lebaka la leratorato la gago le go botega ga gago.
Kholofetšo yela ya gago e feta le setumo sa gago.138:2 Mohlomongwe go swanetše go balwa “Kholofetšo ... gago” Seheberu ga se kwagale gabotse.
3Ge ke be ke go llela o ile wa nkwa,
wa ntiiša, wa mmaatlafatša.
4Dikgoši tšohle tša lefase di tla go tumiša, Morena,
ge di ekwa dikholofetšo tša gago.
5Ba tla opelela ditiro tša gago ba re:
“Letago la Morena ke le legolo ruri!”
6Le ge o phagame gakaaka banyatšegi o a ba šetša;
baikgogomoši bona o ba tseba ba sa le kgole.
7Ge ke dikaneditšwe ke mathata,
o a ntlhakodiša; ge ke galefetšwe ke manaba,
o a ntšhireletša;
o mphološa ka maatla a gago.
8Morena o tla mphethela tšohle.
Morena, leratorato la gago ke la go ya go ile.
Tše o di dirilego o se di hlokomologe.


text:
51Moprista yo mongwe le yo mongwe yo Mogolo o kgethwa bathong a bewa go hlankela Modimo bakeng sa bona ka go mo neela dikabelo le dihlabelo tša dibe. 2Ka ge le yena mong a fokola, o kgona go se be le sekgapho go bao ba dirago sebe ba sa tsebe. 3
Le gona ka gore yena mong o a fokola, o swanetše go dira dihlabelo e sego fela ka lebaka la dibe tša batho, eupša le ka lebaka la tša gagwe. 4
Motho ga a iphe bohlomphegi bjoo bja go ba Moprista yo Mogolo. Ke fela ge a biditšwe ke Modimo mo a bewago Moprista yo Mogolo bjalo ka Arone.
5
Le yena Kriste ga se a ipha bohlomphegi bja go ba Moprista yo Mogolo, eupša o bo filwe ke Modimo mola a re go yena:
“O Morwa wa ka,
lehono ke go tswetše.”6
“O tla ba moprista go ya go ile,
wa boprista bja go swana le bja Melkitsedeke.”
7
Mar. 14:32-42
Luk. 22:39-46
Jesu ge a sa phela mo lefaseng o kile a rapela Modimo yo a bego a ka mo phološa lehung, a mo kgopela ka sello se segolo le meokgo. Ka ge a be a na le tlhompho, Modimo o ile a mo kwa. 8Le ge e be e le yena Morwa wa Modimo, go tlaišwa ga gagwe go ile gwa mo dira gore a rate go phetha thato ya Modimo le go feta. 9Ya re ge a phethagaditšwe ka ditlaišego, a ba yena wa go phološetša sa ruri bao ba mo theeletšago, 10gomme Modimo a mmega gore ke Moprista yo Mogolo wa boprista bja go swana le bja Melkitsedeke.
11Ke tše dintši tše re kago di bolela ka taba ye, fela ke mo gothata go le hlalošetša tšona, ka ge le diega go kwešiša. 12
Le be le swanetše go ba le šetše le le baruti, eupša le sa nyaka motho wa go le ruta dithuto tša mathomo tša molaetša wa Modimo. Bakeng sa go ja dijo tše di tiilego le sa swanetšwe ke lebese. 13Mang le mang yo a fepšago ka lebese e sa le lesea, ga sešo a kgona go kgethologanya se se lokilego le se se sego sa loka. 14Dijo tše di tiilego ke tša batho ba bagolo, ba ba šetšego ba ithutile ka go itlwaetša go kgethologanya botse le bobe.


text:
241Morena a galefela Baisraele gape, gomme a hlohleletša Dafida gore a ba tshwenye. A re go yena: “Sepela o bale batho ba Israele le ba Juda.” 2Ka gona Dafida a laela Joaba, molaodi wa madira a gagwe, a re: “Sepela le balaodi ba gago le ye dikgorong ka moka tša Israele, go akaretša naga ka moka, gomme le baleng setšhaba. Ke nyaka go tseba gore ke ba bakae.”
3Joaba a mo fetola a re: “Kgoši, a Morena Modimo wa gago a atiše setšhaba sa Israele galekgolo, gomme nke o ka phela gore o tle o bone ge a ba atiša bjalo. Bjale ke ka lebaka lang kgoši a nyaka go bala batho?” 4Eupša kgoši a gapeletša Joaba le balaodi ba gagwe gore ba phethe taelo ya gagwe; ba tloga go yena gomme ba ya go bala setšhaba sa Israele.
5Ba ile ba tshela noka ya Jordane mme ba hloma mešaša ka borwa bja Aroere, motse wo o lego ka moeding, nageng ya Gade.24:5 Mohlomongwe go swanetše go balwa “Aroere ... Gade” Seheberu ga se kwagale gabotse. Go tloga moo ba ya Jasere, 6mme ba ya le kua Gileade le Kadeshe, nageng ya Bahete.24:6 Phetolelo ye nngwe ya kgale e re “Kadeshe, nageng ya Bahete” Seheberu se re “go ya nageng ya Tagtime-Hodshi”. Ke moka ba ya Dane, mme go tloga Dane ba arogela24:6 Mohlomongwe go swanetše go balwa “go tloga Dane ba arogela” Seheberu ga se kwagale gabotse. Sidone. 7Go tloga moo ba ya motseng wa Tirose wo o ageleditšwego ka morako, ba fetela le metseng ya Bahibe le ya Bakanana, ba feleletša ka go ya Beresheba, ka thokong ya ka borwa ya Juda. 8Ka gona, ka morago ga dikgwedi tše senyane le matšatši a masome a mabedi ba boela Jerusalema ba sepetše naga ka moka. 9Ba ile ba begela kgoši palo ya banna ba e ka bago bahlabani: dikete tše makgolo a seswai mo Israele, le tše makgolo a mahlano mo Juda.
10Eupša ya re ge Dafida a badile setšhaba, letswalo la thoma go mo ja, gomme a re go Morena: “Ke dirile sebe se segolo ka taba ye! Hle, ntebalele. Ke dirile tša botlaela.”
11-12Morena a re go Gade, moprofeta wa Dafida: “Sepela o yo botša Dafida gore a ikgethele se tee dilong tše tharo tše ke tlago mmotša tšona. Ke tla dira se a se kgethago.” Ka moswane ge Dafida a tsoga, 13Gade a ya go yena a mmotša se Morena a se boletšego, gomme a mmotšiša a re: “A o kgetha eng? Mengwaga ye meraro24:13 Diphetolelo tše dingwe tša kgale di re “meraro”. Lebelela 1 Dikr. 21:12. Seheberu se re “šupago”. ya tlala nageng ya gago, goba dikgwedi tše tharo o fenywa ke manaba a gago, goba matšatši a mararo a bolwetši bja leuba nageng ya gago? Bjale gopodišiša taba ye, gomme o mpotše gore ke fetole yo a nthomilego ke reng.”
14Dafida a mo fetola a re: “Ke mo tlalelong ye kgolo! Eupša ga ke nyake go otlwa ke batho. A Morena e be yena yo a re otlago, ka gobane o na le kgaugelo.” 15Ka gona Morena a tliša bolwetši bja leuba mo Israele bjo bo ilego bja thoma mosong woo go fihlela ka nako ye a e beilego. Nageng ka moka gwa hwa Baisraele ba dikete tše masome a a šupago. 16Ya re ge morongwa wa Morena a emiša letsogo gore a fediše Jerusalema, Morena a kwela batho bohloko gomme a re go morongwa yo a bego a ba bolaya: “Ema! Go lekane!” Morongwa o be a le seboeng sa Arauna, Mojebuse.
17Dafida a bona morongwa yo a bego a bolaya batho, gomme a re go Morena: “Ke nna yo ke dirilego sebe. Ke nna yo ke phošitšego. Batho ba bona ba dirile eng? Otla nna le lapa la ka.”
18Ka lona letšatši leo Gade a ya go Dafida a re go yena: “Rotogela mola seboeng sa Arauna gomme o agele Morena aletare fao.” 19Dafida a phetha taelo ya Morena gomme a ya fao bjalo ka ge Gade a mmoditše. 20Arauna ge a gadima tlase a bona kgoši le bahlankedi ba gagwe ba rotogela go yena. A mo obamela 21mme a mmotšiša a re: “Kgoši, mong wa ka, o reng o tlile go nna, mohlanka wa gago?”
Dafida a mo fetola a re: “Ke tlile go reka seboa sa gago gore ke agele Morena aletare gore bolwetši bja leuba bo emišwe.”
22Arauna a re: “Se tšee, kgoši, o direle Morena sehlabelo ka dikgomo tše di mo kgahlago. Dikgomo tše o ka direlago Morena dihlabelo tša go tšhungwa ka moka ka tšona šedi; dijoko tša tšona šedi le selei sa go fola, o ka di dira dikgong. 23Tšohle tše, mong wa ka, ke go fa tšona, kgoši. A Morena Modimo wa gago a amogele sehlabelo sa gago.”
24Eupša kgoši a mo fetola a re: “Aowa, ke tla di reka ka theko ya tšona. Nka se direle Morena Modimo wa ka dihlabelo ka tše ke sego ka di lefela selo.” Gomme a reka seboa le dikgomo ka dipapetlana tša silibera tše masome a mahlano. 25A napa a agela Morena aletare, gomme a dira dihlabelo tša go tšhungwa ka moka le tša kagišano. Morena a kwa thapelo ya gagwe, gomme bolwetši bjoo bja leuba mo Israele bja emišwa.


text:
61Morena o ntaetše a re: 2“Wena motho wa nama, lebelela dithabeng tša Israele o di porofete 3o re: Lena dithaba tša Israele, ekwang lentšu la Morena, Mong wa bohle. O re go dithaba le meboto le magaga le meedi: Ke tla romela madira gore a yo fediša dintotoma tšeo go tšona le khunamelago medimo ya diswantšho. 4Dialetare tša lena di tla phušolwa, le dialetare tša lena tša diorelo tša pšhatlwa. Ditopo tša batho ba gabolena ke tla di lahlela pele ga medingwana ya lena. 5Ke tla rapalatša ditopo tša Baisraele pele ga medingwana ya bona; ke tla gašanya marapo a badudi ba gabolena go dikologa dialetare tša lena. 6Gohle mo le dulago gona, lena Baisraele, metse ya lena e tla fedišwa, le dintotoma tšeo go tšona le khunamelago medimo ya diswantšho di tla phušolwa gore dialetare tša lena di kgerege, di we, le medingwana ya lena e pšhatlege, e fedišwe, le dialetare tša lena tša diorelo di pšhatlagane, gomme medimo ya lena ya diswantšho e fedišwe. 7Ge le bona batho ba bolawa le tla dumela gore Morena ke nna.
8“Fela ke tla šadiša mašaledi, ka gobane ba bangwe ba lena ba tla phonyokga tšhoša ge ke le šwalalanya le ditšhaba le dinaga. 9Ba ba phonyokgilego ba tla nkgopola ba le ditšhabeng tšeo ba thopetšwego go tšona, ba gopola ka mo ke ba otletšego bokgelogi bja bona le go duma go loba medingwana ga bona. Ba tla inyatša ka lebaka la tše mpe le tšohle tša go šišimiša tše ba di dirilego. 10Ba tla lemoga gore ke nna Morena, le gore ke be ke sa swaswe mola ke re ke tla ba tlišetša kotsi ye.”
11Morena, Mong wa bohle, a re: “Wena bethantšha diatla, o kibe fase ka leoto, o re: Jonna! Baisraele ba tlilo bolawa ka tšhoša le ka tlala le ka leuba la bolwetši ka lebaka la tše mpe tša go šišimiša tše ba di dirilego. 12Bao ba lego kgole ba tla bolawa ka leuba la bolwetši; bao ba lego kgauswi ba tla bolawa ka tšhoša; ba ba šetšego ba tla hwa ba bolawa ke tlala. Ke ka mo ke tlago itefetša go bona ka gona. 13Ditopo tša ba ba bolailwego di tla rapalala gare ga medingwana ya bona le go dikologa dialetare tša bona, le mebotong yohle ye e phagamego, le godimo ga dithaba tšohle, le ka fase ga mehlare yohle ye metala le meeike ya matlakala a mantši, le mafelong ohle ao ba bego ba direla medingwana ya bona dihlabelo tša monkgo wo mobose go ona. Bohle ba tla napa ba tseba gore ke nna Morena. 14Ee, ke tla otlolla letsogo la ka ka ba otla, ka senya le naga ya bona. Gohle mo ba dulago gona, go tloga lešokeng la ka borwa go yo fihla motseng wa Ribla, ke tla go fetoša leganata. Ke gona ba tlago tseba gore ke nna Morena.”


text:
Ntšhang ngati ya merulana ditsebeng ke le nyetlele
Ke le nyetlele tša maloba le maabane
Tša maabane nna le yena re le babedi fela
Go hlokega wa boraro mpheyane
Ke mo ratile ngwana’ a batho ke le botše
Ke mo ratile ka lerato gomme a ratega.
Borutho bja lerato ke mo bogišitše
Bose bja lona o bo kweletše pelong
Go ipetha sehuba ka kgonthe o dirile
Le ge e be e le maphumula dikanapa, ke mo ratile
Go mo ahlola a se seo ke bego ke se dira
Ke mo ratile ka lerato gomme a ratega.
Le ge dithaga tša melomo meso di ntamiša
Ke be ke itira e ke a ke bone, ke bona yena fela
Kganthe ke gona ke itšhela phori mahlong
Ke sa tsebe e le nonyana a na le diphego
Nankhono o mphetogetše ga ke sa mo tseba
Ka kgonthe tsotsi e pampa e kgotšhe
O tla nkgopola moretšha tena
Bophelo ke lebele bo a mona seo o se tsebe.
Ntšhang ngati ya merulana ditsebeng ke le nyetlele


text:
Go tsebišwa moopediši gore ke pesalome ya Asafo; e opelwe e letšwa ka diletšo.
811Hlalalelang Modimo,
yena e lego maatla a rena;
gobelang Modimo wa Jakobo megobo.
2Kgerešang koša,
le pidinyeng meropa;
letšang koša ye bose ka dikgapa le diharepa.
3
Kgabubudišang phalafala ge ngwedi o dutše le ge o ile swiswing –
mohla wa monyanya wa rena.
4Gobane ye ke taelo mo go Baisraele,
ke molao wa Modimo wa Jakobo.
5Modimo o o beetše ditlogolo tša Josefa e le taelo
mola a hlasela naga ya Egepeta.
Ke kwa lentšu le ke sa le tsebego le re:
6“Ke le rotše morwalo magetleng,
seroto sela la kgona go se bea fase.
7
Num. 20:13
Mola le tlaletšwe le be le ntelela,
mme nna ke le hlakodiša.
Ke ile ka le araba ke iphihlile ka lerung la mekidimetšo.
Ke ile ka le leka kua meetseng a Meriba. Sela
8Lena tšhaba sa ka,
theeletšang ge ke le laya.
Lena Baisraele,
nke nkabe le ka theeletša!
9
Doit. 5:6-7
Le se khunamele medimo ye mengwe;
le se obamele medimo e šele.
10Ke nna Morena Modimo wa lena yo ke le ntšhitšego nageng ya Egepeta.
Ke tla le fa tše le di hlokago.
11“Fela setšhaba sa ka sa se ntheeletše,
Baisraele ba gana go nkwa.
12Ka gona nna ka ba lesa ba gogwa ke bonganga bja bona.
13Nke nkabe tšhaba sa ka se ntheeletša,
nke nkabe Baisraele ba phetha thato ya ka!
14Ke be ke tla potlaka ka hlasela bahloi ba bona,
ka kokobetša manaba a bona.
15Bantlhoi ba be ba tla ithapeletša go nna,
eupša kotlo ya bona e be e ka se fele.
16Tšhaba sa ka sona ke be ke tla se fepa ka dijo tše dibotse,
ka ba khoriša le todi,
setšwamaswikeng.”


text:
NgwathelanangActions
- ${title}
Ngwathelanang
Matlafatso ya moswa: Trent Shelton
#MoswaLeBokamoso, Matlafatšo ya moswa, Mongwadi: Trent Shelton, Mofetoledi le Morulaganyi: Koketšo Motau
Wo ke molaetša go tšwa go Trent Shelton.
Nakong ye nngwe dilo di swanetše go senyega gore, gore dilo di eme go loka. Nako tše dingwe go tla go tšea gore o sepele ditseleng tša mangobongobo, gore bophelo bja gago bo fihle lefelong le lebotse kudukudu.
O ka se tsoge o bone bohlokwa bja moya wa ledimo, go fihla o bona bokgabo bja maru ao a hlotšweng ke lona ledimo leo.
O ka se tsoge o bone bohlokwa bja gore motho a go tlogele, go fihla o lemoga gore seo sebe se loketše bophelo bja gago.
O ka se tsoge o kwešišitše gore go reng o itemogetše tšeo o itemogetšego tšona bophelong, go fihlela o bona bogale bja gago, matla a gago le gore seo ebe ele teko ya go gotiišetša.
Seemo seo o ikhwetšago ka gare go sona, ga se mafelelong a bophelo bja gago. Go no re fela selo se fedile, ga gore go re bophelo bja gago bo fedile.
Bohloko bjoo o itemogelang bjona ga bjale, ese kgale bo tla fetoga bohloko bjoo o bo fentšego. Letšhogo leo o itemogelago lona ga bjale, ese kgale le tlo fetoga letšhogo leo o kgonneng go feta ka gare go lona.
Kgaolo ye ya bophelo bja gago, ga se kanegelo ka ga wena. Motsotswana wo ga o hlathe seo o lego sona, mola bohloko bjo ese bophelo bja gago.
Dilo di tlo feta bophelong bja gago, gomme bohloko bjoo bo tlo fetoga matla. Bofokodi bjoo bo tlo fetoga matla. Kgakanego yeo e tlo fetoga khutšo. Dilo tše dikaonekaone di etla bophelong bja gago. Tšatši ka tšatši ke mathomong a maswa, gomme ga gobe bjalo.
Tlogela go ithoba pelo ka go leka go dira gore dikamano di šome, mola gole molaleng gore di ka se šome. O ka se gapeletše motho gore a kgathale ka wena.
O ka se gapeletše motho gore a tshephagale. O ka se gapeletše motho go ba seo wena o hlokang gore ebe sona. Ere ke go botše nnete, gore nakong tše dingwe motho yoo o monyakang kudu, ke motho yoo o ka phelang bokaone ntle le yena.
O swanetše go kwešiša gore dilo tše dingwe, di swanetše go direga, eupša ga se tša goya go ile. Dilo tše dingwe di diretšwe go tla bophelong bja gago, eupša e sego go dula. O seke wa loba bowena, o leka go lokiša selo seo se swanetšego go dula se senyegile.
O ka se hwetše dikamano tšeo o di hlokago, le motho yoo a sego a ikemišetša go ba ka gare go dikamano le wena.
Kea tseba gore go boima ge pelo e go boditše gore ke mang yoo o nyakang go phela bophelo bja gago ka moka le yena, eupša o swanetše go amogela gore motho yoo ga e sale yena.
O ka no se kwešiše gore gore go reng gona bjale, efela ke a go netefaletša gore bokamoso bja gago bo tla tliša kwešišo go wena gore goreng dilo di se tša sepela ga botse.
Ntshepe ge kere, o seke wa emiša lethabo la gago, ka baka la motho yoo a ka se emišego lethabo la gagwe ka baka la gago. Dikgaolo tše dingwe tša maphelo a rena, re swanetše go di tswalela ntle le go di ruma.
Dilo tšeo di thubegilego, gomme o lekang go dilokiša, di ka thibela bophelo bja gago go gatela pele le go dira tše botse.
Modimo o go rata kudu, gore a ka araba thapelo ya gago, yeo mafelelong e tlileng go tlogela pelo ya gago e robegile. O yo mokaonekaone, o swanelwa ke tše dikaonekaone.
ADVERTISEMENT
Ka DifokengActions
- ${title}


text:
151
Jer. 48:1-47
Hes. 25:8-11
Amose 2:1-3
Sof. 2:8-11
Molaetša mabapi le Moaba šo: Motse wa Are le wa Kire e fedišwa bošego bo tee, ke setu fela nageng ya Moaba. 2Batho ba Dibone15:2 Mohlomongwe go swanetše go balwa “Batho ba Dibone” Seheberu se re “Batho le Dibone”. ba pharile mmoto go yo lla tempeleng ya bona. Bamoaba ba llela motse wa Nebo le wa Medeba. Bohle ba bootše meriri le maledu ka manyami. 3Ba apere diaparo tša go ilela mekgotheng; godimo ga ditlhaka tša dintlo le mapatlelong a motse batho ba a golola, ba lla gabohloko. 4Batho ba Heshbone le ba Elale ba ithwele megono, sello sa bona se kwagala le kua Jahatse. Le bahlabani ba a bokolela, ba a thothomela. 5Pelo ya ka e llela Moaba! Batho ba tšhabetše motseng wa Tsoare le go wa Eglathe-Shelishia. Bangwe ba tšama ba lla le morotoga wa Luhite; bangwe ba tšhabela Horonaime ba ntše ba kgitla sello. 6Nokana ya Nimrime e pšhele, bjang bja thoko ga yona bo ponne, le mabjanyana a mafsa a omeletše, ga go botalanyana bjo bo sa šetšego. 7Batho ba tshela Nokana ya Mepopoliri, ba tšhaba ba rwele dithoto tše ba di hlakodišitšego le tše ba bego ba ipoloketše tšona. 8Gohle mellwaneng ya Moaba ke sello fela, se kwagala le motseng wa Eglaime le go wa Beere-Elime. 9Motseng wa Dibone noka e re hwibii ka madi; le ge go le bjalo Modimo o sa tlilo o tlišetša mahlomola a mangwe. Mašaledi a Moaba a tla fedišwa bjalo ka phoofolo e roboketšwa ke tau.


text:
POLOKWANE: “Bothata bja ka ka Professional Soccer League (PSL) le beng ba dihlopha tša kgwele ya maoto, ke taba ye ya go se hlomphe dibapadi tša maloba…dinaletšana tša maloba tša kgwele ya maoto. Yeo ke taba ya go nngena moko…taba ya go dira gore ke edimole ge ke e gopola,” gwa realo Jabu ‘Shuffle’ Mahlangu (Pule) a ile le mogopolo.
NA RE YA GO BA DINALETŠANA KAE?
“Kgwele ya maoto e dirwa ke dibapadi. Go feta tšohle, ke dibapadi tšeo di dirago gore balatedi ba kgwele ya maoto ba rate le go šala dihlopha tše dingwe morago. Ke dibapadi tšeo di dirago gore dihlopha di be le babogedi…dibapadi ke tšona di dirago gore kgwele ya maoto e be monate… batho ba ipshine ka go e bogela. Dibapadi ke tšona di thopago dipapadi… ke tšona di thopago difoka. Ntle le dibapadi, ga go na kgwele ya maoto…ga go na monate. Nako ya go bapala kgwele ya maoto ke e kopana… mengwaga e lesomehlano… lesomeseswai… masomepedi – ke moka e tšhaile. Na go na le yo a naganago gore na go diregang ka dinaletšana tše ge matšatši a go bapala a fetile? Na go na le yo a išago felo ka dinaletšana tše ge e sena go tšhaya?” Jabu o ile a botšiša a šošobantše phatla.
“Re ya mapatlelong a kgwele ya maoto. Ge o fihla, batho ba a go thabela…bahlapetši ba go bitša le ka maina… ‘Eee go reng Bra Shuffle…Magents goba Andries…’ fao le a kwana. Bothata bo tla ge o swanetše go tsena ka lepatlelong. Ba re thekethe mme ge o re ga o nayo, ba go gomiša ka lebelo ba bile ba go kgorometša. Tšeo tša gore o ile wa ba naletšana gona fao lepatlelong leo, le go di kwa ga ba nyake go di kwa. Ga ke bone bahlapetši phošo ka gore ba ka se tsebe dinaletšana ka moka tša maloba – bothata ke PSL. PSL ke yona e tsebago dibapadi tša maloba… dibapadi tšeo di thušitšego gore kgwele ya maoto e tume ka fao e tumilego le go ratega ka gona. PSL e reng e sa re hlomphe ka go re fa dithekethe tša sehla tša gore re bogele palo yeo e rilego ya dipapadi? Bjalo ka dibapadi le dinaletšana tša maloba, ge re sa hlompšhe ke liki ya gaborena, re ya go hlompšha ke liki efe? Ge re se dinaletšana mo gagaborena, na re dinaletšana tša kae? Aowa, PSL e swanetše go dira se sengwe ka taba ye…e re hlomphe,” ka ngongorego Jabu a realo.
“Fela bothata bja go se hlomphe dibapadi tša maloba ga ke bo bone go PSL feela… le beng ba dihlopha ba na le seabe tabeng ye. Na o tseba gore Teenage Dladla o šomela Mamelodi Sundowns? Teenage ga a dule kgole le fao ke dulago. Nna ge ke gopola Teenage, ke gopola Chiefs. Teenage o diretše Chiefs dilo tše dintši kudu…o pheletše Chiefs. Teenage ke Chiefs…Chiefs ke Teenage! Fela bona gore go diregileng ka yena ge matšatši a gagwe a go bapala a fedile… bona... Monna yola o ile a ikhwetša a hlaka… a bolawa ke tlala. Mafelelong o ile a ikhwetša a šoma le batho ba ditimamello gore a kgone go bea bogobe tafoleng. Ka go mo tseba le ka go mo hlompha, bahlankedi ba Sundowns ba ile ba bolela le Motsepe gore a mo fe mošomo. Motsepe o ile a re monna yo ga se a ka a bapalela Sundowns fela o diretše kgwele ya maoto dilo tše dintši mme a mo fa mošomo. Gonabjale Teenage o iketlile ke mošomi wa Sundowns. Ga ke tsebe gore na Motaung o reng ge a bona se. Ke nagana gore Chiefs e be e swanetše go ba e dirile se sengwenyana go fa Teenage mošomo.
“Ke thabišwa ke gore bjale re na le lenaneo la go swana le Silapha leo le šeditšego ditlhologelo tša dibapadi. Ba bangwe ga se ra rutwa ka taolo ya mašeleng goba ka fao dikonteraka di šomago ka gona. Re be re dira mašeleng a mabotse nakong ya ge re sa raloka fela re sa kgone go a laola. Ge nkabe PSL e be e na le lenaneo la diphenšene la go goga tšhelete go megolo ya bašomi, ba bantši ba be ba tla holega mohla ba tlogetše dipapadi. Ge o šoma gomme ba goga tšhelete pele e tsena ka akhaonteng ya gago, le gore tšhelete e gogilwe, re be re ka se kwe.
“Fela ke thabišwa ke gore bjale go na le lenaneo la go swana le Silapha leo le tlago thuša dibapadi go kwešiša dikonteraka le go eletša ka tša semolao le tša mašeleng. Ba bangwe lenaneo le le ka se re thuše fela le re fa sebaka sa go eletša le go thuša ba bangwe ka thuto yeo re e humanego go diphošo tšeo re di dirilego bophelong,” Jabu a realo ge a ruma.


text:
641Nke nkabe o pharola legodimo wa theoga! Ke mo dithaba di bego di tla šikinyega ge o batamela. 2Etla ka pela bjalo ka mollo ge o fiša mašašana, o tle ka maatla boka mollo ge o bediša meetse. Etla o utolle maatla a gago manabeng a gago, gore ditšhaba di thothomele pele ga gago! 3Go kile gwa ba le nako mola o etla o dira dilo tše di šiišago tše re bego re se ra di letela; dithaba di be di šikinyega pele ga gago. 4
Ga go yo a kilego a bona goba a kwa ka Modimo wa go swana le wena, wa go direla ba ba mo holofelago mediro ye mebjale. 5O loketše bao ba kgahlwago ke go dira tše di lokilego, ba ba go gopolago ge ba bona tše o di dirago. O be o re galefetše, eupša rena ra no fela re dira dibe; le ge go le bjalo o be o re phološa ka mehla.64:5 Mohlomongwe go swanetše go balwa “le ge go le bjalo ... ka mehla” Seheberu ga se kwagale gabotse. 6Ka lebaka la dibe tša rena, bohle re swana le motho yo a tšhilafetše; ešita le tšona ditiro tša rena tše dibotsebotse ke makgapa bjalo ka diaparo tše di tšhilafetšego. Ka lebaka la dibe tša rena re swana le matlakala a a omeletšego; makgopo a rena a re budula bjalo ka phefo. 7Ga go yo a go rapelago; ga go yo a fišegelago go tla go wena gore o mo thuše. O iphihletše rena gomme wa re gafela makgopong a rena.
8Eupša o Tatagorena, Morena. Rena re swana le letsopa, gomme wena o swana le mmopi. O re bopile, 9ka fao o se ke wa re galefela kudu, goba wa gopola dibe tša rena go ya go ile. Nke o bone, ka moka ga rena re setšhaba sa gago. 10Metse ya gago ye mekgethwa nke ke lešoka; Jerusalema le thaba ya Sione ke marope a a tlogetšwego, 11le Tempele ya rena, lona lefelo lela le lekgethwa le lebotse, mola borakgolokhukhu ba rena ba bego ba go reta gona, e fišitšwe ka mollo. Meago ka moka yela re bego re e rata ke marope. 12Aowii, Morena, na o ka fela o phuthile matsogo dilo di le ka mokgwa wo, wa dio lebelela ka mahlo, wa re tlaiša go feta tekanyo?


text:
21Go madimabe ba ba lalago ba nagana tše kgopo le tše mpe malaong a bona. Ge go esa mme ba hwetša sebaka, ba dira tše mpe tše ba letšego ba di nagana. 2Ge ba duma mašemo a batho ba a tšea ka swele; ge ba duma dintlo tša batho ba ipha tšona. Ba tšea motho le lapa la gagwe ka kgang, motho le thoto ya gagwe ka kgapeletšo.
3Ka gona Morena o re: “Ke rera go le tlišetša masetlapelo, mme le ka se a phonyokge. Masetlapelo ao e tla ba a mašoro mo e lego gore le ka se sa sepela le kukile magetla. 4Mohla nako yeo e etla batho ba tla le kodutla ka sefela sa go le llela ba re:
“ ‘Lehu re hwile la pitšana!
Morena o amogile batho ba gaborena naga,
a e fa bathopi ba rena.’ ”2:4 Mohlomongwe go swanetše go balwa “bathopi ba rena” Seheberu se re “bakgelogi”.5Ka gona, ge nako e fihla ya gore naga e bušetšwe go setšhaba sa Morena, ga go le o tee wa lena yo a tlago e arolelwa.
6Batho ba re go nna: “Se re rute. Se re rute ka dilo tše. Re ka se welwe ke kgobogo. 7Kgane rena re lego ditlogolo tša Jakobo re ka ba re rwele thogako?2:7 Mohlomongwe go swanetše go balwa “Kgane ... thogako?” Seheberu ga se kwagale gabotse. Kgane Morena o re feletše pelo? Na a ka napa a dira tšela a di rerilego? Ga ke re o2:7 Mohlomongwe go swanetše go balwa “o” Seheberu se re “ke”. bolela ka botho le ba ba dirago tše di lokilego?”
8Morena o fetola ka go re: “Le hlasela setšhaba sa ka bjalo ka manaba. Banna ba boa ntweng ba gopola gore gae ba lotegile, eupša lena le ba hlobola diaparo. 9Le raka basadi ba setšhaba sa ka ka magaeng a bona ao ba a ratago, gomme bana ba bona le ba amoga tše ke ba atlilego ka tšona. 10Emang le sepele, ka gobane mo ga go sa na boikhutšo. Naga ye e tlilo senyetšwa ruri, ka gobane le e tšhilafaditše.
11“Se setšhaba se se se nyakago ke moprofeta wa go tšama a botša batho tša maaka le tša boradia a re: ‘Le tlilo fiwa beine le dino tše bogale tša maphaaphaa.’
12“Ke tla le kgoboketša, lena ditlogolo tša Jakobo, lena mašaledi a setšhaba sa Israele. Ke tla le phutha bjalo ka dinku ka lešakeng, bjalo ka mohlape mafulong. Naga ya lena e tla buša ya biloga batho.”
13Modimo o tla ba phulela tsela a ba ntšha bothopša. Ba tla šwahla kgoro ya motse ba tšwa. Ba tla etwa pele ke Morena, yena Kgoši ya bona.


text:
111
Solomone o ile a rata basadi ba šele ba bantši. Ntle le morwedi wa kgoši ya Egepeta o ile a nyala basadi ba Bahete le basadi ba go tšwa Moaba le Amone le Edomo le Sidone. 2
Doit. 7:3-4
A ba kgomarela le ge Morena a be a laetše Baisraele gore ba se ke ba nyalelana le ditšhaba tšeo, ka gobane ba ka kgelošetša Baisraele medimong ye mengwe. 3Solomone o ile a nyala barwedi ba magoši ba makgolo a a šupago, a ba a ba le metlabo ye makgolo a mararo. Ba mo aroša go Modimo, 4gomme ka nako ye a tšofala ba be ba šetše ba mo gogetše medimong e šele. O be a sa khunamele Morena Modimo wa gagwe ka botlalo, a sa swane le Dafida, tatagwe. 5O be a khunamela Astarte, modimo wo motshadi wa Basidone, le Milkomo, modimo yo a hlaswegago wa Baamone. 6A dira dibe pele ga Morena, gomme a se ke a mo latela ka pelo ka moka, a se swane le Dafida, tatagwe. 7A aga ntotoma ye go yona go khunamelwago Kemoshe, modimo yo a šišimišago wa Bamoaba, le ye go khunamelwago Milkomo, modimo yo a selekišago wa Baamone, godimo ga thaba ka bohlabela bja Jerusalema. 8A aga le dintotoma tša moo basadi ba gagwe ba šele ba bego ba tšhuma diorelo, gomme ba direla medimo ya bona dihlabelo.
9-10Le ge Morena Modimo wa Israele a be a iponagaditše go Solomone gabedi gomme a mo laetše gore a se ke a khunamela medimo e šele, Solomone o ile a se ke a theetša Morena, eupša a mo hlanogela. Ka gona Morena a befelelwa Solomone 11gomme a re go yena: “Ka gobane o lahlile kgwerano ya ka ka boomo gomme wa nyatša ditaelo tša ka, ruri, ke tla go amoga mmušo ka o neela yo mongwe wa bahlankedi ba gago. 12Fela, ka lebaka la Dafida, tatago, nka se dire taba yeo o sa phela, eupša ke tla e dira ge go buša morwa wa gago. 13Gomme nka se mo amoge mmušo ka moka; ke tla mo šadišetša kgoro e tee ka lebaka la Dafida, mohlanka wa ka, le ka lebaka la Jerusalema, motse wo ke ikgethetšego wona.”
14Ka gona Morena a dira Hadade, mokgomana wa Edomo, lenaba la Solomone. 15-16Mehleng ya pele, mola Dafida a fentše batho ba Edomo, Joaba, molaodi wa madira a gagwe, o ile a ya moo go yo boloka bahu. Yena le banna ba gagwe ba dula moo Edomo dikgwedi tše di selelago, gomme ka nako yeo ba bolaya banna bohle fao, 17ntle le Hadade le bahlanka ba bangwe ba tatagwe ba Baedomo, bao ba ilego ba tšhabela Egepeta. Mehleng yeo Hadade e be e sa le ngwana. 18Ba ile ba tloga Midiane ba ya Parane, gomme moo banna ba bangwe ba ba tlatša. Ke moka ba sepela ba yo fihla Egepeta, gomme fao ba ya go kgoši. Yena a fa Hadade naga le ngwako le dijo. 19Hadade a kgahla kgoši kudu mo kgoši a ilego a mo fa mosadi. Mosadi yoo e be e le moratho wa Mohumagadi Tagpenese, mosadi wa gagwe. 20Yena a belegela Hadade morwa, Genubate, yo a ilego a godišwa ke mohumagadi mošate, moo a bego a dula le barwa ba kgoši.
21Ge Hadade a ekwa a le Egepeta gore Dafida o ithobaletše, le gore Joaba, molaodi wa madira, le yena o hwile, a kgopela kgoši a re: “A ke boele nageng ya gešo.”
22Kgoši a mmotšiša a re: “Ke eng se o se hlokago mo go nna ge e bile o nyaka go boela ga geno?”
Hadade a fetola kgoši a re: “Aowa, ga ke hloke selo; fela eno ntesa ke sepele.” Gomme a boela nageng ya gabo.11:22 Phetolelo ye nngwe ya kgale e re “Gomme a boela nageng ya gabo” Seheberu ga se na mantšu a.
Ge Hadade e le kgoši ya Edomo o be a hlaswa Baisraele, a ba tlišetša mathata.11:22 Phetolelo ye nngwe ya kgale e re “Ge Hadade ... mathata”. Ka Seheberu lefoko le le tla mafelelong a temana 25 le na le diphetogo.
23Modimo o ile a dira le Resone, morwa wa Eliada, lenaba la Solomone. Resone o be a tšo tšhaba go mong wa gagwe, Kgoši Hadade-Esere wa Tsoba, 24gomme a kgobokanya banna ba bangwe ya ba lekoko la bašwahledi, mme yena ya ba moetapele wa lona. Seo se diregile ka morago ga ge Dafida a bolaile Hadade-Esere le bathuši ba gagwe ba Basiria. Resone le banna ba gagwe ba ile ba tloga ba yo dula Damaskose, moo banna ba gagwe ba ilego ba mmea kgoši. 25E bile lenaba la Israele mehleng ya Solomone.
26Monna yo mongwe yo e ilego ya ba lenaba la Solomone e be e le yo mongwe wa bahlankedi ba gagwe, Jerobeamo, morwa wa Nebate, wa Tsereda kua Efraime. Mmagwe e be e le mohlologadi yo leina la gagwe e bego e le Tserua. 27Ditaba tša mpherefere wa gagwe šedi:
Solomone o be a lekelelanya naga ka bohlabela bja Jerusalema a bile a thiba nthoba morakong wa motse wa Dafida. 28Jerobeamo e be e le lesogana la seroto, gomme ge Solomone a bona ka moo a šomago kudu ka gona, a mmea mohlokomedi wa mediro ka moka ya kgapeletšo nageng ya kgoro ya Manase le ya Efraime. 29Ka letšatši le lengwe ge Jerobeamo a etšwa Jerusalema, moprofeta Ahia wa Shilo a gahlana naye a nnoši tseleng kua nageng. 30Ahia a apola seaparo se sefsa se a bego a se apere, a se gagoganya diripana tše lesome le tše pedi, 31gomme a re go Jerobeamo: “Itšeele diripana tše lesome, ka gobane Morena Modimo wa Israele o re go wena: ‘Ke tlilo gagola bogoši diatleng tša Solomone, gomme wena ka go fa dikgoro tše lesome. 32Solomone o tla šala le kgoro e tee ka lebaka la Dafida, mohlanka wa ka, le ka lebaka la Jerusalema, motse wo ke ikgethetšego wona nageng ya Israele ka moka. 33Ke tlile go dira seo ka gobane Solomone o ntlhanogetše a11:33 Diphetolelo tše dingwe tša kgale di re “Solomone o ... a” Seheberu se re “ba ... ba”. khunamela medimo e šele: Astarte, modimo wo motshadi wa Basidone; Kemoshe, modimo wa Bamoaba, le Milkomo, modimo wa Baamone. Solomone ga se a11:33 Diphetolelo tše dingwe tša kgale di re “Solomone ga se a” Seheberu se re “Ga se ba”. dira se ke se nyakago; o dirile dibe pele ga ka, gomme ga se a phetha melao le ditaelo tša ka, ka gona a se swane le Dafida, tatagwe. 34Fela nka se amoge Solomone bogoši ka moka, gomme ke tla dira gore a fele a buša bophelong bja gagwe ka moka. Taba yeo ke tla e dira ka lebaka la Dafida, mohlanka wa ka, yo ke mo kgethilego le gona a phethilego melao le ditaelo tša ka. 35Ke tla amoga morwa wa Solomone bogoši gomme wena ka go fa dikgoro tše lesome, 36eupša morwa wa Solomone ke tla mo fa kgoro e tee, gore ka mehla ke tle ke be le lehlasetšana la Dafida, mohlanka wa ka, mo Jerusalema, motse wo ke ikgethetšego gore ke khunamelwe go wona. 37Jerobeamo, wena ke tla go bea kgoši ya Israele, gomme wa buša naga ka moka ye o e nyakago. 38Ge o ka dira tšohle tše ke go laelago tšona, wa phetha melao ya ka, gomme wa dira tše ke di nyakago ka go phetha ditaelo tša ka, wa swana le Dafida, mohlanka wa ka, ke tla ba le wena ka mehla. Ke tla go bea kgoši ya Israele gomme ka dira gore le ditlogolo tša gago di tle di buše legatong la gago, bjalo ka ge ke diretše Dafida. 39Ka lebaka la sebe sa Solomone ke tla kokobetša ditlogolo tša Dafida, fela nka se di kokobeletše sa ruri.’ ”
40Ka fao Solomone a leka go bolaya Jerobeamo, eupša yena a tšhabela go Kgoši Shishake wa Egepeta gomme a dula moo go fihlela Solomone a ehwa.
41Tše dingwe tše Solomone a di dirilego, bophelo le bohlale bja gagwe, ka moka di ngwadilwe mo go Ditaba tša Solomone. 42E bile kgoši ya naga ya Israele ka moka Jerusalema mengwaga ye masome a mane. 43A ithobalela mme a bolokwa motseng wa Dafida, gomme morwa wa gagwe, Rehabeamo, a mo hlatlama bogošing.


text:
911Yo a lego ka lehwafeng la Ramadulagodimo,
a dulago a šireleditšwe ke Ramaatlaohle,
2a ka re go yena:
“Ke wena setšhabelo sa ka le sebo sa ka;
o Modimo yo ke mmotilego.”
3Gobane ke yena a go phefišago mereo ya barei le malwetši a mašoro.
4O go šireletša ka diphego tša gagwe;
o bolokega ge o hlokometšwe ke yena.
O botegela go go šireletša le go go phemela.
5O ka se boife dikotsi tša bošego,
goba go hlaselwa mosegare,
6le ge e le mauba a a welago batho bošego,
goba malwetši a a bolayago mosegare.
7Le ge ba sekete ba ka bolawa kgauswi le wena,
ba dikete tše lesome ka mathoko ohle a gago,
wena o ka se kgwathwe ke selo.
8O tla no lebelela ka mahlo,
wa bona ka moo bakgopo ba otlwago ka gona,
9ka gobane Morena ke setšhabelo sa gago,
Yogodimodimo o mo dirile sebo sa gago.
10O ka se welwe ke kotsi, goba lapa la gago la welwa ke leuba.
11
Luk. 4:10
Modimo o tla laela barongwa ba gagwe gore ba go hlokomele,
ba go šireletše gohle mo o yago gona.
12
Luk. 4:11
Ba tla go kuka gore o se thetšwe ke maswika.
13
O tla gata ditau le dinoga,
wa gataka ditawana le dipeetla.
14Modimo o re:
“Ke tla phološa yo a nthatago,
ka šireletša yo a ntlhomphago.
15Ge a nthapela ke tla mo kwa;
ge a le mathateng ke tla ba le yena.
Ke tla mo hlakodiša, ka mo hlompha.
16Ke tla mo kgotsofatša ka bophelo bjo botelele;
ke tla mo thabiša ka go mo phološa.”